RM1.4 bilion ringankan beban penduduk terjejas banjir termasuk bantuan RM500 baucar elektrik

KUALA LUMPUR, 30 Disember - Kerajaan memperuntukan keseluruhan RM1.4 bilion melalui inisiatif Bantuan Banjir Keluarga Malaysia yang komprehensif dan menyeluruh bagi meringankan beban penduduk terjejas banjir. Perdana Menteri, Datuk Seri Ismail Sabri Yaakob berkata, ia melibatkan penambahbaikan bagi Bantuan Wang Ihsan (B-W-I) meliputi pemberian RM1,000 kepada setiap Ketua Isi Rumah yang terjejas dan RM10,000 kepada waris mangsa yang meninggal dunia."Bantuan ini bukan sahaja dalam bentuk wang tunai tetapi juga dalam bentuk baucar, rebat dan inisiatif-inisiatif daripada badan-badan lain seperti BSN, TNB, NADMA, syarikat kereta, GLC/GLIC dan sebagainya," katanya menerusi satu kenyataan di Facebook rasminya.Beliau turut mengarahkan pihak-pihak berkaitan agar mempermudahkan urusan pembayaran tanpa birokrasi atau perlu mengisi pelbagai borang seperti sebelum ini.Tambah beliau, ia akan dilaksanakan secara menyeluruh tanpa mengetepikan mana-mana pihak yang memerlukan. "Kita sedar musibah banjir turut menyebabkan kerosakan banyak peralatan elektrik di rumah, jadi, sukacita saya umumkan kerajaan bersetuju untuk menyediakan pemberian baucar kepada mangsa-mangsa banjir bagi pembelian peralatan elektrik yang telah rosak".Penduduk terjejas banjir turut menerima bantuan baucar RM500 bagi pembelian barangan elektrik melalui kedai dan pasaraya berdaftar serta di platform e-Dagang yang diiktiraf."Besar harapan saya bahawa kesemua inisiatif di atas dapat membantu meringankan beban Keluarga Malaysia," katanya.Tambah beliau, kerajaan-kerajaan negeri juga telah membuat bayaran BWI bermula 27 Disember lalu dan dijangka selesai minggu ini. Namun, Selangor dan Pahang dijangka mengalami sedikit kelewatan berikutan jumlah penduduk terjejas yang ramai.Setakat ini, lebih 30, 000 Ketua Isi Rumah (KIR) telah didaftarkan untuk menerima BWI.Pihak NADMA juga telah menyalurkan peruntukan awal BWI sebanyak RM34 juta kepada 11 buah negeri. Sehingga kini, seramai 25 waris telah menerima bantuan RM10 ribu.Dalam pada itu, kerajaan memperuntukkan RM100 juta bagi menggerakkan kerja-kerja pasca banjir.RM10 juta tambahan turut diperuntuk bagi membiayai perkhidmatan kutipan sisa banjir serta kerja-kerja pembersihan jalan, fasiliti awam dan halaman rumah penduduk terjejas.


Yang di-Pertuan Agong nasihat rakyat siap sedia hadapi kemungkinan banjir besar

KUALA LUMPUR, 29 Disember - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menasihatkan rakyat khususnya di negeri-negeri pantai timur, Johor dan Sabah bersiap sedia menghadapi sebarang kemungkinan berlaku banjir besar akibat hujan lebat yang berterusan.Datuk Pengelola Bijaya Diraja Istana Negara Datuk Ahmad Fadil Shamsuddin berkata titah nasihat Yang di-Pertuan Agong itu susulan amaran tahap waspada (kuning) iaitu hujan berterusan di beberapa daerah di Kelantan, Terengganu, Pahang, Johor dan Sabah sepanjang minggu ini hingga 2 Januari depan yang dikeluarkan Jabatan Meteorologi, kelmarin."Seri Paduka turut menasihati rakyat, khususnya di kawasan berisiko dilanda banjir juga peka terhadap ramalan dan amaran yang telah dikeluarkan serta sentiasa berwaspada sekiranya paras air naik secara mendadak akibat hujan lebat yang berterusan."Ini termasuklah mematuhi semua arahan dan panduan yang dikeluarkan pihak berkuasa tempatan (PBT) sekiranya dikehendaki berpindah dari kediaman masing-masing demi keselamatan diri dan ahli keluarga tersayang," katanya dalam kenyataan hari ini. - BERNAMA


Tiada peruntukan dalam akta benarkan pengeluaran KWSP untuk bencana alam

KUALA LUMPUR, 29 Disember - Tiada peruntukan dalam akta yang membenarkan pengeluaran Kumpulan Wang Simpanan Pekerja (KWSP)  untuk bencana alam.Organisasi itu tertakluk di bawah Akta KWSP 1991, yang menetapkan Akaun 1 untuk persaraan, manakala Akaun 2 adalah pengeluaran yang dibenarkan bagi menjamin masa depan persaraan lebih cerah.Menurut kenyataan KWSP, komitmen untuk membantu ahli membina semula kecukupan simpanan persaraan pencarum. Sekali gus menyokong pemberhentian sebarang pengeluaran khas di bawah skim i-Citra.Pelbagai bantuan kewangan kerajaan yang ditawarkan kepada individu dan perniagaan agar pulih daripada pandemik dan banjir dilihat tepat pada masanya.Sehubungan itu sebarang pengeluaran khas daripada simpanan KWSP pada masa hadapan juga dianggap tidak perlu."Sebagai pemegang amanah, KWSP mempunyai kewajipan fidusiari dalam menjaga kepentingan yang saksama untuk semua ahlinya.Ketika ini, masih terdapat berjuta ahli yang tidak menyentuh simpanan mereka dengan harapan mendapatkan pulangan lebih baik demi menjamin kehidupan persaraan", menurut kenyataan ituSkim pengeluaran i-Lestari; i-Sinar dan i-Citra sebelum ini bersifat luar biasa dan diperkenal bagi memenuhi keperluan aliran tunai yang mendesak ketika Perintah Kawalan Pergerakan dan kelembapan ekonomi.Skim berkenaan menyebabkan 6.1 juta ahli, mempunyai kurang daripada RM10,000 dalam akaun KWSP mereka.Lebih membimbangkan, 3.6 juta daripada jumlah itu mempunyai kurang daripada RM1,000


BAHIS pastikan rumah penduduk terjejas banjir dibersihkan hingga selesai

HULU LANGAT, 29 Disember - Program Bantu Hingga Selesai (BAHIS) oleh Kementerian Komunikasi dan Multimedia (KKMM) memulakan misi bantuan pasca banjir pagi tadi.Program yang diilhamkan oleh Menteri Tan Sri Annuar Musa itu menggunakan pendekatan berbeza dengan memastikan bantuan diberikan sehingga penduduk boleh menetap di kediaman masing-masing dengan selesa."Pendekatan ini sedikit berbeza, kita elak program bantuan bersifat "touch n go" tetapi lebih kepada program-program berbentuk menyelesaikan sehingga mereka dapat kembali menginap di kediaman masing-masing", menurut Ketua Penyelaras Op BAHIS Sungai Lui, Datuk Budiman Mohd Zohd ketika ditemui pemberita pada program berkenaan di Sekolah Kebangsaan Sungai Lui, di sini.Bekas Ahli Parlimen Sungai Besar itu menambah, fokus bantuan hari ini tertumpu di tiga kawasan iaitu Bukit Changgang, Taman Sri Muda dan Kampung Batu 20 Sungai Lui, Hulu Langat. "Kita anggarkan lebih 200 sukarelawan akan berkampung di kawasan ini bermula hari ini sehinggalah hari Sabtu dan Ahad, bermula dengan bantuan menyelesaikan masalah setiap rumah setakat kemampuan kita. Kami turut dibantu penduduk setempat, orang kampung selain sukarelawan," katanya. Sebelum ini, Tan Sri Annuar yang mengumumkan program itu berkata, sasaran 500 buah rumah akan dibersihkan dengan penglibatan lebih 1,000 sukarelawan terdiri daripada pegawai kementerian dan agensi KKMM, artis, selebriti tanah air, persatuan industri kreatif serta media.


Raja Muda Perlis zahir penghargaan kepada rakyat Perlis bantu mangsa banjir

KANGAR, 29 Disember - Raja Muda Perlis, Tuanku Syed Faizuddin Putra Jamalullail menzahirkan penghargaan kepada rakyat Perlis yang melibatkan siri sebagai petugas serta sukarelawan dalam membantu mangsa banjir di Selangor, Kuala Lumpur dan Pahang. Baginda menghargai usah-usaha yang dilakukan oleh mereka yang telah sanggup berkorban dari segi tenaga, masa, kewangan dan sokongan moral.  "Kita dapat lihat dengan jelas perpaduan dalam kalangan rakyat tanpa mengira kaum dan agama apabila ramai yang tampil menghulurkan pelbagai bantuan baik secara langsung mahupun tidak langsung", titah baginda, Tuanku Syed Faizuddin turut menyeru rakyat Perlis untuk terus menyalurkan bantuan termasuk melalui badan bukan kerajaan (NGO). Majlis Agama Islam dan Adat Istiadat Melayu Perlis (MAIPs) menyalurkan sumbangan awal bernilai RM300,000 dalam usaha meringankan beban penduduk yang terjejas akibat banjir.


Dua beradik maut, motosikal ditunggang bertembung kereta

KEMAMAN, 29 Disember- Dua beradik maut selepas motosikal mereka bertembung dengan sebuah kereta di kilometer 170, Jalan Kuantan-Kuala Terengganu, dekat Felda Neram, semalam.Mangsa, Termizi Shaari, 37 tahun dan adiknya, Mohd Faizal Shaari, 29 tahun maut di lokasi kejadian akibat kecederaan parah pada kepala dan anggota badan. Kejadian dipercayai berlaku apabila kereta Produa Myvi dinaiki empat sahabat dari arah Kuala Terengganu ke Kuantan bertembung dengan motosikal jenis Yamaha Lagenda ditunggang dua beradik itu yang datang dari arah bertentangan.Rempuhan menyebabkan kedua-dua mangsa tercampak ke atas jalan sementara kereta Perodua Myvi terbabit terjunam ke dalam parit.  Sementara itu, Ketua Polis Daerah Kemaman, Superintenden Hanyan Ramlan ketika dihubungi telah mengesahkan menerima laporan berkenaan kejadian. Menurut Superintenden Hanyan, kes berkenaan akan disiasat di bawah Seksyen 41 (1) Akta Pengangkutan Jalan (APJ) 1987. Kedua-dua mayat mangsa kemudiannya dihantar ke Unit Forensik Hospital Kemaman untuk proses bedah siasat.


Gelombang ketiga banjir, penduduk Hulu Terengganu di kawasan berisiko akan dipindah awal ke PPS

DUNGUN, 29 Disember- Penduduk di Hulu Terengganu yang tinggal berhampiran kawasan berisiko banjir akan dipindahkan awal ke Pusat Pemindahan Sementara (PPS).Ia sebagai persiapan mengelak insiden yang tidak diingini berlaku ketika banjir gelombang ketiga yang dijangka melanda kawasan itu.Ketua Polis Terengganu, Datuk Rohaimi Md Isa berkata, pemindahan awal bermula 30 Disember ini membabitkan warga emas yang uzur, bayi dan kanak-kanak.  Sebanyak tiga kampung terlibat iaitu Kampung Pasir Raja, Kuala Jengai dan Minda yang mempunyai 362 kediaman dan seribu 300 penduduk.  "Mereka ini akan dipindahkan awal iaitu, selewatnya-lewatnya pada pagi 30 hari bulan, mereka akan diarahkan untuk pindah keluar, di mana OCPD akan menggerakkan bersama agensi lain iaitu pada hari esok untuk memantau kawasan sekitar dan bersama penduduk setempat", katanya. Menurut Rohaimi lagi, sebanyak 27 buah bot PDRM, Jabatan Bomba dan Penyelamat Malaysia, Angkatan Pertahanan Awam (APM), penduduk kampung dan 20 buah kenderaan pacuan empat roda termasuk dari Kelab 4X4 Daerah Dungun telah bersiap sedia menghadapi sebarang kemungkinan. Terdahulu beliau mengadakan lawatan ke Balai Polis Kuala Jengai bagi meninjau persiapan anggota barisan hadapan bagi menghadapi gelombang ketiga banjir.


Kilang proses pes otak udang kotor, diarah tutup 14 hari

BALIK PULAU, 29 Disember- Jijik dan meloyakan.Itu keadaan kilang memproses pes otak udang di Balik Pulau, Pulau Pinang yang beroperasi dalam persekitaran sangat kotor.  Bukan sahaja serpihan kayu malah ulat turut ditemukan dalam tempat penyimpanan makanan itu. Pegawai Kesihatan Persekitaran Bahagian Keselamatan dan Kualiti Makanan (BKKM) Jabatan Kesihatan Negeri, Mohd Wazir Khalid berkata kilang terbabit juga menggunakan logo Halal yang tidak sah untuk mengelirukan pengguna  Malah, lantai stor penyimpanan makanan turut dipenuhi dengan tumpahan pes otak udang yang sudah berbau busuk.  "Itu adalah tanggungjawab pemilik untuk mengekalkan kebersihan premis bermakna pemilik perlu bertanggungjawab, sekiranya ada benda-benda peralatan sudah lama, benda itu seharusnya dikeluarkan jangan disimpan dan tinggalkan dalam premis", katanya.Notis penutupan selama 14 hari mengikut Seksyen 11 Akta Makanan 1983 itu dikeluarkan bagi membolehkan pengusaha premis melakukan kerja-kerja pembersihan.  Tiga kompaun bernilai RM5,000 turut dikenakan ke atas kilang terbabit bagi pelbagai kesalahan.  Dalam operasi sama, sebuah kilang memproses sos cili dan kicap di Pekan Baru, Batu Maung juga diarah tutup serta merta selepas didapati gagal mematuhi aspek kebersihan.


Seorang maut dan lima lagi cedera, tongkang meletup dan terbakar

GEORGE TOWN, 29 Disember- Seorang maut manakala lima lagi cedera ringan selepas terlibat dalam kebakaran melibatkan sebuah tongkang di Gat Lebuh Macallum, Pengkalan Weld, George Town. Mangsa, Yaser Abdullah yang berusia 60 tahun maut ketika dalam perjalanan ke Hospital Pulau Pinang untuk menerima rawatan berikutan cedera parah. Kebakaran menyebabkan kira-kira 20 peratus bahagian tongkang musnah.  Pengarah Bomba dan Penyelamat Pulau Pinang, Saadon Mokhtar berkata, siasatan awal mendapati berlaku letupan sebelum terbakar.  "Kita percaya punca kejadian berlaku hasil daripada simpanan gas ataupun masih lagi ada wap-wap gas yg berada dalam salah satu ruang yang berada di bawah tempat mereka bekerja..mereka ini melakukan pembaikan di sebelah atas jadi mungkin disebabkan oleh percikan api semasa mereka membuat kerja- kerja pemotongan di bahagian atas maka terjadi satu letupan yang kuat dan juga berlaku kebakaran", katanya.Ujarnya,keadaan itu turut menyebabkan enam mangsa terpelanting hingga mengakibatkan kecederaan.  Ketika kejadian semua mangsa yang bekerja sebagai jurukimpal berada di atas tongkang itu bagi melakukan kerja pembaikan sebelum satu daripada ruang dalam tongkang berkenaan meletup.  Api berjaya dipadamkan sepenuhnya pada pukul 11.30 pagi.


OMICRON: Negara berisiko kini 18, dos penggalak penting tingkat keberkesanan

PUTRAJAYA, 28 Disember - Berikutan risiko penularan varian Omicron, kerajaan menarik semula sekatan perjalanan sementara ke atas 8 buah negara iaitu Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi.Menteri Kesihatan, Khairy Jamaluddin berkata kesemua lapan negara itu akan dimasukkan dalam senarai negara berisiko tinggi menjadikan jumlah negara yang berisiko tinggi kini sebanyak 18 buah.Tambah Khairy langkah itu dibuat selepas KKM mengesan 306 sampel kes positif COVID-19 menunjukkan berkemungkinan varian Omicron."Kementerian Kesihatan ingin memaklumkan bahawa Institut Penyelidikan Perubatan (IMR) telah menjalankan ujian PCR Genotyping Assay ke atas 366 sampel kes positif COVID-19 dalam kalangan pengembara dari 21 sehingga 25 Disember 2021. Daripada jumlah tersebut, sebanyak 306 telah menunjukkan berkemungkinan(presumptive) varian Omicron dan kini menunggu keputusan ujian jujukan penuh (WGS)", jelasnya dalam sidang media di Putrajaya.Sebelum ini kerajaan mengumumkan United Kingdom, Amerika Syarikat, Australia, Arab Saudi, Norway, Perancis, Denmark, India, Kanada, Nigeria sebagai negara berisiko tinggi varian Omicron.Berikutan itu, pihak Kumpulan Kerja Teknikal (TWG) menyarankan dos penggalak kepada penduduk Malaysia, berikutan keberkesanan vaksin berkurangan selepas tempoh tertentu."Hasil dapatan daripada data kajian klinikal dan kajian Real World termasuk The Real-World Evaluation of COVID-19 Vaccines Under the Malaysia National COVID-19 Immunisation Programme (RECoVaM) yang dijalankan di Malaysia menunjukkan tahap keberkesanan vaksin terhadap jangkitan COVID-19 adalah berkurangan dengan masa.Data terkini menunjukkan Varian Omicron boleh menyebabkan peningkatan penularan jangkitan, kebolehupayaan pengikatan virus yang lebih tinggi (higher viral binding affinity) dan kelolosan antibodi yang lebih tinggi (higher antibody escape) daripada imuniti yang disebabkan oleh vaksin atau jangkitan semula jadi, katanya.Selain itu, bukti kukuh yang telah terkumpul sejak tiga minggu lalu menunjukkan bahawa vaksin penggalak COVID-19 berkemungkinan meningkatkan perlindungan terhadap jangkitan varian Omicron."Hasil kajian awal melibatkan 21 juta pemberian dos penggalak (booster) yang dijalankan di United Kingdom telah menunjukkan data keselamatan yang amat meyakinkan," katanya.


NADMA: Situasi terkini bencana banjir 16,810 mangsa masih berada di 124 PPS

KUALA LUMPUR, 28 Disember - Agensi Pengurusan Bencana Negara (NADMA) melaporkan sehingga 2 petang tadi, sebanyak 5 buah negeri masih terkesan dengan bencana banjir.Menurut Ketua Pengarah Agensi Pengurusan Bencana Negara (NADMA) Datuk Dr Aminuddin Hassim, sebanyak 16 daerah di seluruh negara masih terjejas dengan bencana banjir iaitu Kelantan, Pahang, Melaka, Negeri Sembilan, Selangor."Seramai 16,810 orang mangsa daripada 4,846 Ketua Isi Rumah (KIR) direkodkan masih berlindung di 124 PPS," katanya melalui satu kenyataan hari ini."Jumlah mangsa seluruh negara adalah seramai 116,273 orang daripada 31,949 KIR.Tambahnya lagi, menurut laporan Polis Diraja Malaysia (PDRM) sehingga pagi Selasa, 47 mangsa terkorban manakala 4 lagi dilaporkan masih hilang."Sehingga jam 2 petang ini, operasi banjir seluruh negara telah melibatkan kekuatan 55,068 orang anggota penyelamat menggunakan sejumlah 5,671 gabungan aset pelbagai agensi," katanya.Manakala, bagi edaran bekalan makanan, Jabatan Kebajikan Masyarakat (JKM) telah membuat 465,092 pek makanan yang disediakan sebanyak 3 kali sehari.Katanya, ia termasuk keperluan asas kepada mangsa-mangsa yang terkesan banjir.Kenyataan NADMA hari ini turut melaporkan sebanyak 5 insiden tanah runtuh berlaku pada Isnin, menjadikan jumlah kumulatif 52 kejadian tanah runtuh sekitar Wilayah Persekutuan Kuala Lumpur dan Selangor.


Tabung Musaadah agih RM6.8 juta sumbangan, bantu mangsa banjir di seluruh negara

PUTRAJAYA, 28 Disember - Sebanyak 6.8 juta ringgit nilai sumbangan disalurkan kepada Tabung Musaadah bagi membantu penduduk terjejas banjir di seluruh negara.  Menteri di Jabatan Perdana Menteri (Hal Ehwal Agama) Idris Ahmad berkata pergerakan bantuan dari negeri ke negeri akan diagihkan oleh Skuad Musaadah Keluarga Malaysia melibatkan 14 agensi agama dengan kekuatan 500 petugas. "Sebelum ini kita telah berada di Selangor, Wilayah Persekutuan Kuala Lumpur dan semalam di Negeri Sembilan, hari ini kita berada di Pahang dan pada hari khamis nanti kita akan ada satu lagi slot dan Alhamdulillah semua 14 agensi kita menyumbang sebanyak RM6.8 juta setakat hari ini, katanya kepada pemberita di Putrajaya.Bantuan merangkumi tilam, kit ibadah, makanan dan Al-Quran selain tenaga kerja untuk pembersihan rumah.Tambahnya bagi mengelak pertindihan bantuan, Jabatan Kemajuan Islam Malaysia (JAKIM) telah dilantik sebagai penyelaras."Pemantauan secara rutin segala perjalanan bantuan dari segi kewangan dan barangan turut dilakukan bagi memastikan bantuan sampai kepada penduduk", katanya.


Luruan monsun sehingga 3 Januari, amaran hujan berterusan (waspada) dilanjutkan

KUALA LUMPUR, 28 Disember - Luruan monsun yang sedang berlaku di negara ini dijangka berterusan sehingga 3 Januari depan.Jabatan Meteorologi Malaysia (MET Malaysia) dalam kenyataan yang dikeluarkan petang ini memaklumkan Amaran Hujan Berterusan (WASPADA), sebelum ini dikeluarkan pada 24 Disember lalu turut dijangka berterusan.

Ia melibatkan beberapa kawasan di Sabah, merangkumi Tawau (Lahad Datu) Sandakan (Telupid, Kinabatangan, Beluran & Sandakan serta Kudat.Di Semenanjung, Amaran Hujan Berterusan (WASPADA) turut dikeluarkan berkuat kuasa Khamis ini sehingga 1 Januari depan.Kawasan terlibat merangkumi negeri Kelantan iaitu di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh & Kuala Krai.Amaran sama turut dikeluarkan di Terengganu selain Pahang merangkumi kawasan Jerantut, Maran, Kuantan, Pekan dan Rompin sementara di Johor melibatkan kawasan Mersing."Angin bertiup dari arah timur laut dijangka berpotensi membawa hujan berterusan dan angin kencang yang boleh menyebabkan banjir di kawasan berkedudukan rendah," jelas kenyataan itu.Angin kencang dan laut bergelora di perairan Pantai Timur Semenanjung, Sarawak dan Sabah pula diramal berterusan sehingga 2 Januari ini.


Amaran hujan lebat berterusan, JJPBN Sabah, Sarawak dan negeri-negeri Pantai Timur diarah berwaspada - KP NADMA

KUALA LUMPUR, 28 Disember - Susulan amaran hujan lebat berterusan dikeluarkan Jabatan Meteorologi Malaysia, Jawatankuasa Pengurusan Bencana Negeri (JPBN) Sabah, Sarawak dan negeri-negeri Pantai Timur diarah berwaspada. Jelas Ketua Pengarah Agensi Pengurusan Bencana Negara (NADMA) Datuk Dr Aminuddin Hassim, JPBN negeri-negeri terbabit turut diarah bersiap siaga dan mengambil tindakan awal membuka Pusat Kawalan Operasi Banjir dengan segera sekiranya berlaku bencana. "Kita minta kalau dapat PKOB yang telah pun kita arah dibuka untuk memaklumkan masyarakat atau rakyat sekeliling kawasan yang bakal mengalami bencana itu untuk terus bersedia dan untuk membuat persiapan awal contohnya menyimpan dokumen, contohnya membuat perancangan untuk melarikan ke kawasan-kawasan yang telah disediakan dan agensi-agensi bantuan seperti jabatan kebajikan masyarakat dan sebagainya bersedia dengan pelan perpindahan, pembukaan pusat pemindahan sementara dan sebagainya" Kata Datuk Dr Aminuddin selepas menjadi tetamu Selamat Pagi Malaysia di AngkasapuriMet Malaysia menjangkakan berlaku luruan monsun bermula semalam hingga 2 Januari, berpotensi menyebabkan hujan berterusan di timur Sabah.Manakala di barat Sarawak dijangka bermula esok hingga 31 Disember.Di Johor, Pahang, Terengganu dan Kelantan pula dijangka bermula Khamis ini hingga 2 Januari depan.


BANJIR: Jumlah mangsa di PPS berkurangan 20,392 orang berada di 132 PPS

KUALA LUMPUR, 28 Disember - Situasi pascabanjir di negeri-negeri terjejas menyaksikan jumlah penduduk dipindahkan ke Pusat Pemindahan Sementara (PPS) terus menunjukkan trend menurun. Setakat 10.00 pagi tadi, Portal Info Bencana JKM melaporkan seramai 20,392 daripada 6,245 buah keluarga yang terjejas banjir masih ditempatkan di 132 PPS.Negeri terlibat ialah Selangor, Pahang, Kelantan, Melaka dan Negeri Sembilan.Jumlah itu semakin berkurangan berbanding malam tadi sebanyak 21,544 orang daripada 6,563 keluarga.PAHANG masih merekodkan jumlah mangsa paling ramai iaitu 12,549 orang daripada 4,024 keluarga.Mereka ditempatkan di 90 PPS yang dibuka di Bentong, Bera, Temerloh, Pekan, Kuantan dan Maran.Publicinfobanjir.watergov.my melaporkan aras air Sungai Kundang di Jambatan Sg. Kundang telah melebihi tahap amaran, namun dengan trend menurun setakat 9.15 pagi tadi.Di SELANGOR pula, seramai 7,611 mangsa daripada 2,149 keluarga berada di 37 PPS.Jumlah itu berkurangan berbanding malam tadi seramai 8,644 mangsa masih berlindung di 45 PPS.Kawasan terjejas ialah Kuala Langat, Hulu Langat, Subang Jaya, Klang, Gombak, Sepang dan Shah Alam.Sementara itu Laman Web Info Banjir JPS Selangor melaporkan hanya dua stesen penyukat aras air berada pada tahap waspada atau paras air melebihi paras normal iaitu di Kuala Langat dan Sabak Bernam.Sama seperti malam tadi, hanya dua PPS dibuka di KELANTAN, menempatkan seramai 152 mangsa daripada 46 buah keluarga.PPS tersebut ialah SK Tok Deh dan SK Gual periuk kedua-duanya di Pasir Masa.Manakala di NEGERI SEMBILAN juga dua PPS dibuka menempatkan seramai 54 mangsa daripada 18 keluarga.Ke dua-dua PPS itu terletak di Jelebu iaitu SMK Triang Hilir dan Dewan Orang Ramai Kampung Puom.Di MELAKA hanya 26 mangsa daripada 8 keluarga dan ke semua mereka ditempatkan PPS SK Parit Penghulu di Jasin.


KPWKM mohon dana RM33 juta, persediaan hadapi banjir gelombang ke-2

PASIR MAS, 27 Disember- Kementerian Pembangunan Wanita, Keluarga Dan Masyarakat memohon peruntukkan RM33 juta dari Kementerian Kewangan (MoF) bagi persediaan menghadapi gelombang kedua banjir.  Menurut Timbalan Menterinya, peruntukan tersebut untuk membeli barangan keperluan dan makanan untuk dihantar ke depoh simpanan dan pangkalan hadapan.  Katanya, bekalan makanan sedia ada di depoh simpanan dan pangkalan hadapan sudah hampir kehabisan berikutan banjir luar jangka di Selangor dan juga Pahang.

"Ini merupakan antara persiapan menghadapi gelombang kedua berikutan bekalan makanan di depoh sudah hampir kehabisan,"Kita memerlukan tambahan barangan makanan, selimut, toto, dan tikar tambahan baharu sekiranya berlaku gelombang kedua," jelasnya selepas meninjau Kampung Tersang di Rantau Panjang. KPWKM melalui Jabatan Kebajikan Masyarakat seluruh negara perlu melengkapi barangan keperluan dan makanan sebagai bekalan menghadapi gelombang kedua banjir. Sementara itu, beliau turut memaklumkan seramai 90 orang kakitangan Jabatan Kebajikan Masyarakat antara yang turut terkesan dengan banjir apabila rumah mereka turut dinaiki air.  Jelasnya, walaupun ada keluarga mereka ditempatkan di pusat pemindahan sementara (PPS),kakitangan berkenaan tetap meneruskan tugas sepanjang banjir melanda Selangor dan Pahang.


Penduduk terjejas banjir di Selangor terima bantuan Rabu ini

SHAH ALAM, 27 Disember– Inisiatif Kerajaan negeri Selangor dalam memberikan bantuan RM1,000 kepada penduduk terjejas di negeri itu akan mula disalurkan seawal Rabu ini.Ia melibatkan 9,000 keluarga yang akan diagihkan secara berperingkat bermula, kategori pertama dan kemudian disusuli mangsa kategori kedua.Menteri Besar, Datuk Seri Amirudin Shari, berkata pihaknya menetapkan tiga kategori penerima bantuan iaitu mangsa berpindah ke pusat pemindahan sementara (PPS) awam; mangsa yang berpindah ke PPS swasta (persendirian) dan mangsa yang tidak berpindah ke PPS.“Mulai esok, kita akan kenal pasti keluarga kehilangan nyawa (ahli keluarga) ini untuk disampaikan bantuan RM10,000,” katanya pada sidang media hari ini.Tambahnya, bagi kategori ketiga melibatkan mereka yang terkesan akibat banjir yang tidak berpindah pula, pendaftaran akan dilakukan oleh pegawai dan anggota jabatan terlibat serta pasukan sukarelawan Selangor yang akan pergi rumah ke rumah yang dilaksanakan 3 Januari tahun depan selain mendaftar di pusat sehenti atau ‘one stop centre’ (OSC).Ujarnya, mereka dalam kategori ketiga ini hanya perlu membuat laporan polis sekiranya hilang dokumen kad pengenalan dan tiada keperluan membuat laporan bagi mendapatkan bantuan program banjir kerajaan negeri.“Kita menjangkakan jumlah mangsa banjir akan meningkat antara 15,000 hingga 20,000 keluarga.“Kita akan selaraskan sebab ada (tiga bantuan) iaitu RM1,000 daripada kerajaan negeri dan Kerajaan Persekutuan serta Lembaga Zakat Selangor (RM600),” katanya.Katanya, kerajaan negeri juga akan mengenal pasti ahli keluarga yang meninggal dunia disebabkan banjir bagi pengagihan bantuan RM10,000 menerusi inisiatif yang sama.Amirudin menegaskan, pihaknya menjangkakan kesemua penyerahan bantuan RM1,000 menerusi Selangor Bangkit akan dapat diselesaikan pada 31 Januari depan.Sementara itu, beliau berkata, kerajaan negeri membatalkan sambutan ambang tahun baharu yang dirancang pada Oktober lalu dan program sambutan itu akan digantikan dengan majlis tahlil, bacaan doa selamat dan zikir munajat yang akan dilaksanakan di masjid seluruh Selangor.Kerajaan negeri juga menasihatkan syarikat dan orang persendirian turut membatalkan sambutan itu sebagai tanda menghormati serta bersimpati dengan kejadian banjir yang melanda Selangor bermula 18 Disember lalu.


Bencana banjir beri kesan emosi kepada mereka yang terjejas - Pakar

KUALA LUMPUR, 27 Disember - Bencana banjir antara fenomena alam semulajadi yang sering membawa tragedi dan berlaku dalam keadaan luar biasa.Ia telah memberi kesan psikologi yang besar kepada mangsa yang mengalaminya.Apatah lagi melibatkan kerosakan dan kemusnahan harta benda, malah mungkin melibatkan kehilangan nyawa."Dari sudut psikologi, ia lebih kepada kerisauan atau pun kebimbangan tentang kehilangan harta benda sehingga menimbulkan tekanan atau "stress" kepada penduduk terjejas banjir," jelas Kaunselor Kanan UniKL Malaysian Institute of Aviation Technology (MIAT), Puan Mahyana Mukhtar."Ada juga simptom kemurungan sehingga terganggu tidur dan membawa kepada mimpi ketika berdepan situasi kecemasan sewaktu banjir,"Malah emosi mereka terganggu ketika ingin berpindah atau terpaksa berpindah sehingga menggangu fungsi hidup mereka secara biasa berbanding sebelum ini," tambahnya.Sementara itu, Kaunselor Kolej profesional Baitulmal (IPB), Puan Fauziah Tengah pula berpandangan, kesan emosi dilihat lebih banyak mempengaruhi penduduk terkesan banjir."Kekurangan bekalan makanan, kelengkakapan, konflik sesama mereka yang terjejas bahkan keadaan di pusat pemindahan, serta kehilangan harta benda menjadi antara faktor menganggu emosi mereka,"Mereka juga berisiko mengalami "post-traumatic stress disorder" (PTSD) atau gangguan stress pasca trauma."Dalam pada itu, Kaunselor Kanan UniKL Royal College of Medicine Perak (RCMP), Drs Zulkernain Hashim berpendapat, pengurusan komprehensif perlu dirancang oleh pihak yang terlibat bagi mengatasi masalah pasca banjir ini."Persedian rapi perlu dilakukan termasuklah persediaan dari aspek fizikal dan barangan yang diperlukan,"Mereka yang terjejas perlu merancang pelan pergerakkan dan pengangkutan yang selamat serta barangan apa yang perlu dipindahkan, juga bagaimana cara ingin menyesuaikan diri untuk membuat persediaan mental dan spritual," jelasnya ketika dihubungi Berita RTM.Dalam mengawal kesan psikologi terhadap mangsa banjir ini, masyarakat perlulah memberikan sokongan moral dengan mendengar keluhan mangsa selain sokongan material."Bantuan yang diperlukan pada masa ini adalah mengusahakan keperluan fisiologi dan keperluan keselamatan iaitu bantuan dari segi makanan, minuman dan bantuan membersihkan rumah kediaman mereka,"Dengan ini mereka akan merasa sedikit kelegaan daripada segi emosi."


Agensi dibawah Kementeri Pengangkutan sedia hadapi gelombang kedua banjir

GOMBAK, 27 Disember- Semua agensi di bawah Kementerian Pengangkutan diminta supaya bersiap siaga berdepan gelombang kedua banjir.Menteri Pengangkutan, Datuk Seri Wee Ka Siong berkata, beliau sudah meminta semua agensi untuk melihat situasi semasa dan memaklumkan perkembangan kepada pihak kementerian, berdasarkan prosedur operasi standard, SOP ditetapkan."Mesyuarat telah dibuat di beberapa negeri, bahkan pagi tadi saya telah berbincang dengan beberapa pihak dan saya lihat persediaan kita memang tertatur,"Bagi perkhidmatan pengangkutan awam seperti bas dan rel, kita akan tutup mana-mana stesen yang dinaiki air atas faktor keselamatan," jelas Wee Ka Siong pada sidang media di Stesen LRT Gombak, Selangor.Pihaknya juga bersedia memberi bantuan sementara di mana-mana stesen rel sekiranya terdapat mereka yang terjejas banjir datang mendapatkan bantuan kecemasa bagi mendapatkan perlindungan di tempat tinggi ketika air naik."Seperti yang dilakukan Ketua Pegawai Operasi ataupun Presiden Prasarana (Prasarana Malaysia Berhad) iaitu apabila dalam keadaan terdesak, rakyat tiada tempat nak pergi, terpaksa lari ke stesen,""Di situlah tempat mereka berteduh dan kita akan atur bagaimana nak menjadikan tempat itu sebagai PPS (Pusat Pemindahan Sementara), ini sebagai satu contoh," tambahnya.


240 keluarga Orang Asli terjejas banjir di Sepang terima bantuan

SEPANG, 27 Disember- Kira-kira 240 keluarga penduduk Orang Asli terjejas banjir di Tadom Hill Sepang, Selangor menerima bantuan dari Rumah Prihatin serta Kementerian Komunikasi dan Multimedia (KKMM).  Menurut Menteri Komunikasi dan Multimedia, Tan Sri Annuar Musa, selain bantuan makanan, bantuan lain turut diberikan mengikut keperluan penduduk terjejas banjir itu sendiri.  Seramai 50 orang petugas yang membantu urusan agihan pada hari ini terdiri dari sukarelawan Rumah Prihatin dan sukarelawan Keluarga Malaysia KKMM.  "Di kawasan ini dikatakan ada kumpulan masyarakat Orang Asli yang kampungnya tenggelam dan dipindahkan sementara di sini (Pusat Pemindahan Sementara-PPS), mereka juga memerlukan bekalan toto,"Oleh kerana itu kita bergegas mencari barang keperluan berkenaan kerana konsep kita adalah membeli barangan keperluan yang benar-benar diperlukan," jelasnya selepas menyampaikan bantuan prihatin kepada masyarakat Orang Asli di Sepang, Selangor. "Banyak pihak yang membantu dan ada yang memberi barangan sama sehingga berlebihan seperti makanan, jadi saya lihat barangan seperti toto dan tilam amat diperlukan di sini," tambah Annuar. 240 keluarga Orang Asli Suku Temuan yang terjejas banjir itu menetap di khemah sementara yang disediakan Tadom Hill Resort kerana enggan berpindah ke PPS.


Banjir: Struktur komunikasi terjejas sedang dipulihkan

SEPANG, 27 Disember- Suruhanjaya Komunikasi dan Multimedia Malaysia (MCMC) sedang giat menjalankan kerja baik pulih struktur komunikasi yang terjejas perkhidmatannya.  Menurut Menteri Komunikasi dan Multimedia Tan Sri Annuar Musa, setakat 10 pagi tadi, terdapat 367 struktur komunikasi yang terjejas akibat banjir di negeri Selangor.  Jelasnya, daripada jumlah itu, sebanyak 305 struktur komunikasi telah dipulihkan oleh penyedia perkhidmatan di bawah seliaan MCMC dan baki yang lain akan kembali beroperasi dalam masa terdekat.  Di kawasan Tandom, Sepang pula, 56 dari 68 struktur komunikasi yang terjejas telah berjaya dipulihkan.  "Proses membaik pulih ini agak cepat, kecuali di kawasan yang elektrik belum pulih sehingga menyebabkan gentian optik terputus,"Situasi itu memakan masa panjang untuk pulih namun saya cukup berpuas hati dengan proses pemulihan prasarana komunikasi setakat ini kecuali di beberapa kawasan," jelasnya."Di Selangor ini tidak banyak kawasan yang sukar kecuali di kawasan banyak kawasan banyak tenggelam lumpur dan memaksa kita menukar keseluruhan set berkenaan,""Ini akan menelan belanja untuk proses tempahan barang dan mungkin akan ambil masa sedikit," Annuar menjelaskannya dalam sidang media di Sepang, Selangor. Tambah Annuar lagi, satu Pusat Ekonomi Digital Keluarga Malaysia (PEDi) di Kg. Labohan Dagang turut terjejas perkhidmatannya akibat bencana banjir ini.  Namun, PEDi ini mengambil masa sekitar tiga bulan untuk dipulihkan sepenuhnya kerana semua peralatan telah tenggelam.  Pihak MCMC dan penyedia perkhidmatan sentiasa berwaspada dan menerima aduan dari mana-mana pihak, sekiranya ada kes yang melibatkan penyediaan infrastruktur komunikasi yang terjejas untuk diambil tindakan segera.


'Bantu Sampai Selesai' sasar 500 rumah terjejas banjir

SEPANG, 27 Disember - Kementerian Komunikasi dan Multimedia (KKMM) akan melancarkan 'Program Bantu Sampai Selesai' bermula Rabu ini bagi membantu penduduk terjejas banjir di sekitar Lembah Klang.  Menterinya Tan Sri Annuar Musa berkata, sebagai permulaan program itu menyasarkan 500 buah rumah terjejas banjir untuk dibersihkan dan melibatkan 2,000 orang sukarelawan. Jelasnya, program bermula Rabu ini akan berlangsung selama 5 hari berturut-turut.

Dua ribu sukarelawan itu juga terdiri daripada golongan selebriti, persatuan-persatuan industri kreatif, persatuan media, persatuan belia dan kakitangan KKMM.

Setiap keluarga yang membuat permohonan akan menerima bantuan dari segi kewangan, tenaga dan barang keperluan.  "Setiap keluarga menghadapi masalah dan tertekan kerana lambat proses untuk membersihkan rumah,"Mereka boleh membuat permohonan kepada jawatankuasa yang akan saya umumkan esok di lokasi yang terjejas teruk antaranya di Taman Sri Nading," jelas Annuar Musa selepas menyampaikan bantuan kepada masyarakat orang asli yang terjejas banjir di Sepang, Selangor.  Tambah Annuar Musa lagi, kontraktor terlibat juga akan menyediakan kenderaan berat untuk memunggah barang atau sampah yang perlu dibuang. Kakitangan bawah KKMM yang terlibat sebagai sukarelawan Program Bantu Sampai Selesai akan diberikan cuti tanpa rekod dan tidak perlu hadir ke pejabat.


Kudat sedia hadapi banjir

KUDAT, 27 Disember- Jawatankuasa Pengurusan Bencana Daerah Kudat bersiap siaga menghadapi sebarang kemungkinan seperti banjir di kawasan berkedudukan rendah.Ini susulan amaran luruan Monsun iaitu hujan berterusan (waspada) yang dikekuarkan oleh Jabatan Meteorologi Malaysia Cawangan Sabah.Berdasarkan amaran hujan oleh Met Malaysia, amaran hujan berterusan (waspada) dijangka bermula hari ini sehingga 1 Januari 2022."Seluruh ahli jawatankuasa seperti Angkatan Pertahanan Awam Malaysia,Jabatan Kebajikan Am, Polis Diraja Malaysia serta agensi berkaitan telah mengenal pasti kawasan berisiko tinggi banjir seperti Kampung Korina dan Andap Jawa Sikuati Kudat," "Satu mesyuarat khas telah lama dilaksanakan bagi memastikan persediaan berada pada tahap maksimum apabila berlaku banjir,"menurut Pegawai Daerah Kudat merangkap Pengerusi Jawatankuasa Pengurusan Bencana Daerah Kudat Haji Bakri Haji NanunBeliau berkata demikian ketika ditemui RTM di Pejabat Daerah Kudat di Kudat.Haji Bakri juga menjelaskan Pusat Penampatan sementara (PPS) telah dikenal psti iaitu di sekolah Sikuati Kudat serta dewan serbaguna sekitar kampung berhampiran. Orang ramai juga dinasihatkan agar sentiasa mendapatkan maklumat sahih serta sebarang pertanyaan berkaitan bencana alam seperti banjir agar menghubungi Pusat Kawalan Operasi Bencana (PKOB) di talian 620 405.


BWI: RM1,000 mula dibayar hari ini melalui serahan tunai dan pemindahan tunai dalam talian

PUTRAJAYA, 27 Disember - Bantuan Wang Ihsan (BWI) sebanyak RM1,000 kepada Ketua Isi Rumah (KIR) dan RM10,000 kepada waris mangsa bencana banjir yang meninggal dunia telah disalurkan kepada pihak negeri dan mula dibayar hari ini.

Ketua Setiausaha Negara, Tan Sri Mohd Zuki Ali berkata penyaluran BWI dilaksanakan melalui 3 kaedah iaitu serahan tunai di Pusat Kawalan Operasi Bencana (PKOB) serahan tunai rumah ke rumah dan pemindahan tunai secara dalam talian (EFT)."Kaedah ini dilaksanakan untuk mempermudah urusan penyaluran BWI kepada mangsa dengan lebih efektif dan pantas dengan hanya pengesahan oleh Ketua Komuniti yang dipertanggungjawabkan tanpa perlu mengisi sebarang borang permohonan, menurut kenyataan yang dikeluarkan selepas Mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Bencana Banjir pagi tadi.Setakat hari ini, Kerajaan telah memperuntukkan RM34 juta untuk disalurkan kepada 34 ribu KIR di negeri negeri terjejas banjir.Bantuan yang diselaraskan di peringkat PKOB dengan kerjasama Unit Penyelarasan Pelaksanaan (ICU), Jabatan Perdana Menteri adalah berdasarkan maklumat KIR yang berdaftar di Pusat Penempatan Sementara (PPS).Bagi mangsa yang tidak berdaftar, usaha mengenal pasti sedang giat dilaksanakan PKOB dan ICU untuk memastikan BWI dapat disalurkan segera.Sementara itu, bagi pengurusan pembersihan pascabanjir Kementerian Perumahan dan Kerajaan Tempatan (KPKT) mengatur gerak sinergi aset-aset Kerajaan dan keperluan aset daripada pihak swasta, NGO dan individu.Usaha itu turut dibantu secara langsung oleh Kementerian Alam Sekitar dan Air (KASA) khususnya menerusi penyediaan stesen pemindahan sisa pepejal sementara yang dikenal pasti di kawasan terdekat dengan kawasan terjejas banjir secara transit."Manakala PDRM membantu memastikan kelancaran laluan jentera pembersihan untuk mempercepatkan penghantaran sisa pepejal pembersihan ke stesen ditetapkan. Jabatan Perkhidmatan Awam menyelaras pembahagian kawasan angkat terjejas banjir kepada semua Kementerian, jabatan atau agensi Kerajaan selain menyelaras usaha mobilisasi anggota Perkhidmatan Awam bagi membantu kerja-kerja pembersihan dan kemanusiaan, jelas kenyataan tersebut.


Banjir: MAIDAM sumbang RM200,000

KUALA TERENGGANU, 27 Disember- Sebagai tanda keprihatinan terhadap penduduk terjejas dengan bencana banjir di Lembah Klang.  Majlis Agama Islam dan Adat Istiadat Melayu-MAIDAM Terengganu menyalurkan sumbangan sebanyak 200-ribu ringgit untuk Wilayah Persekutuan Kuala Lumpur menerusi Majlis Agama Islam Wilayah Persekutuan-MAIWP.  Pegawai Eksekutif MAIDAM Terengganu, M. Rozi Bidin berkata sumbangan berbentuk nilaian wang tunai itu disalurkan terus kepada akaun MAIWP.

"Penyaluran bantuan itu sebagai tanda solidariti kepada semua mangsa yang terjejas teruk susulan banjir besar."Kita sedang menunggu kelulusan untuk turut mengagihkan bantuan bagi meringankan bebanan mangsa banjir di Selangor dan Pahang," katanya. Sumbangan itu dibuat sebagai membalas budi MAIWP yang pernah menyumbangkan 1.25 juta ringgit untuk penduduk terjejas banjir di daerah Kemaman, serta institusi masjid dan surau Terengganu yang terjejas, awal tahun ini.

Beliau berkata demikian selepas majlis menerima pembayaran zakat perniagaan berjumlah RM200,000 daripada Kumpulan Pengurusan Kayu Kayan Terengganu Sdn Bhd (KPKKT).


COVID-19: Persidangan DUN Melaka dipendekkan kepada sehari

MELAKA, 27 Disember - Persidangan Pertama (Khas) Penggal Pertama DUN Melaka ke-15 yang sepatutnya berlangsung selama empat hari bermula hari ini hingga Khamis, dipendekkan kepada sehari sahaja.

Pemendekan hari persidangan itu diusulkan Ketua Menteri, Datuk Seri Sulaiman Md Ali ekoran penularan COVID-19 dalam kalangan ADUN, kakitangan dan petugas DUN berkenaan.

Usul tersebut dicadangkan berdasarkan Peraturan-Peraturan Mesyuarat DUN 9(3) dan 17(5)(m) selain mengikut saranan Jabatan Kesihatan Negeri Melaka bagi mengelak jangkitan wabak berkenaan.

Pada persidangan DUN itu juga tiada sesi pertanyaan lisan dan bertulis serta ucapan penangguhan diadakan ekoran kekangan masa, sebaliknya akan memberi tumpuan kepada pembentangan Bajet 2022 Negeri Melaka.

Usul disokong Exco Kanan Pelaburan, Perindustrian dan Pembangunan Usahawan, atuk Seri Ab Rauf Yusoh.

Usul tersebut mendapat sokongan 15 ADUN, berkecuali (enam orang) dan tidak hadir (tujuh orang).


MOTAC lanjut tempoh kelonggaran syarat untuk syarikat pengendali pelancongan

KUALA LUMPUR, 27 Disember - Kementerian Pelancongan, Seni dan Budaya (MOTAC) bersetuju melanjutkan tempoh kelonggaran syarat yang diberikan kepada syarikat pengendali pelancongan yang dilesenkan di bawah Akta Industri Pelancongan 1992 (Akta 482), bermula 1 Januari tahun depan sehingga 30 Jun 2022.

Selain berkaitan kelonggaran dari segi keluasan premis, ia juga melibatkan kelonggaran kebenaran untuk menjalankan perniagaan lain dalam premis syarikat pengendali pelancongan serta tempoh penyewaan premis perniagaan secara 'co-share office space'.

Kelonggaran dijangka memberi manfaat kepada seramai 5,467 pengusaha pelancongan yang berlesen yang menjalankan perniagaan agensi pengembaraan.

Dalam kenyataan MOTAC berharap kelonggaran yang telah diberikan sedikit sebanyak dapat membantu meringankan beban dan masalah yang dihadapi oleh syarikat pengusahaan pelancongan yang terkesan dengan penularan wabak COVID-19.


130 pelajar UMT bantu kerja pembersihan pascabanjir di Pahang

PAHANG, 27 Disember - Seramai 130 sukarelawan pelajar Universiti Malaysia Terengganu (UMT), membantu kerja-kerja pascabanjir di Pahang.

Dalam kenyataan dikeluarkan pejabat Hal Ehwal Pelajar dan Alumni UMT, kerja-kerja pembersihan itu dilakukan di beberapa lokasi, melibatkan lebih 20 buah rumah pelajar dan kakitangan UMT yang terjejas akibat banjir di negeri ini.

Kawasan terbabit termasuk sekitar Taman Inderapura, Taman Indera Sempurna, Kampung Bukit Rangin dan Kampung Melayu Sungai Lembing.

Sukarelawan berkenaan melakukan kerja-kerja membersihkan sisa-sisa banjir seperti membasuh rumah, membuang sisa perabot rosak dan membuang sampah sarap dihalaman rumah di bawah koordinasi agensi penyelamatan.

Turut diagihkan barangan keperluan dan bakul makanan yang melibatkan perbelanjaan lebih RM22,000 menerusi infak Pusat Islam Sultan Mahmud (PISM), UMT.


545 Notis panggilan temu siasat dikeluarkan

KANGAR, 27 Disember - Sebanyak 545 Notis Panggilan Temu Siasat dikeluarkan Jabatan Pengangkutan Jalan (JPJ) Negeri Perlis melalui Unit Pengurusan Aduan dan Siasatan (UPAS). Temu siasat yang dilaksanakan di bawah Seksyen 114 Akta Pengangkutan Jalan (APJ) 1987 bagi pelbagai kesalahan jalan raya sepanjang Januari hingga 24 Disember 2021.

Pengarah JPJ Perlis, Fatimah Mohamed Ali Piah memaklumkan, "notis panggilan temu siasat dikeluarkan semasa Operasi Penyamaran Bergambar oleh pegawai dan anggota Unit Siasatan JPJ Perlis."  Operasi berkenaan dilaksanakan bagi mengambil tindakan ke atas pesalah lalu lintas yang melakukan 9 kesalahan utama yang menyumbang kepada berlakunya kemalangan jalan raya. Antara kesalahan tersebut ialah gagal mematuhi lampu isyarat merah, memotong di dua garisan berkembar, menggunakan telefon bimbit tanpa alat bebas tangan ketika memandu, tidak memakai topi keledar dan tali pinggang keledar. Fokus operasi penyamaran bergambar untuk mengurangkan kadar kemalangan dan kematian akibat kelakuan sikap pemandu yang gagal mematuhi peraturan semasa menggunakan kenderaan di jalan raya. Di samping itu juga penggunaan peralatan dan teknologi terkini seperti dron semasa menjalankan operasi penyamaran ini sebagai salah satu inisiatif terbaharu ketika menjalankan tugas.


MAFI jangka sumber bekalan makanan terjejas, kawasan pertanian musnah akibat banjir

JELEBU, 27 Disember - Sumber bekalan makanan berkemungkinan terjejas susulan banjir yang melanda kawasan pertanian.

Menurut Timbalan Menteri Pertanian dan Industri Makanan, Datuk Seri Ahmad Hamzah, ia termasuk kira-kira lebih 200 hektar sawah di Sungai Buloh, yang tenggelam akibat banjir.

"Insyallah kita akan buat pemantauan serta nak melihat sejauh manakah kerosakan yang berlaku terutamanya yang dimaklumkan kepada kita tentang infra dan juga sawah padi mereka yang sudah ditanam 40 ke 50 harilah," katanya.

Dalam pada itu, pemantauan bekalan makanan di seluruh negara juga akan dilakukan bagi mengelak pihak yang cuba mengambil kesempatan sehingga harganya boleh melonjak naik.

Beliau ditemui pada progam gotong royong membersihkan rumah penduduk terjejas banjir di kampung Juntai, Jelebu.

Bantuan khas akan turut disalurkan kepada pesawah yang terjejas banjir menerusi dua peringkat yang akan dilaksana oleh jawatankuasa khas.


DBKL sedia bantu kawasan terjejas banjir luar Kuala Lumpur

KUALA LUMPUR, 27 Disember - Dewan Bandaraya Kuala Lumpur (DBKL) akan turut membantu membersihkan kawasan terjejas banjir melibatkan jentera berat di kawasan luar ibu kota khususnya di Lembah Klang.

Menteri Wilayah Persekutuan, Datuk Seri Dr Shahidan Kassim berkata setakat ini lebih 20 lori dan 10 mesin pengorek telah digerakkan

"Kesemua jentera itu bagi membantu membersihkan kawasan terjejas di Hulu Langat, Selangor serta Bentong, Temerloh dan Mentakab di Pahang." katanya.

Mengulas lanjut, Sahidan berkata DBKL turut bersiap siaga dengan kemungkinan berlakunya gelombang kedua banjir.

"Situasi di Kuala Lumpur yang juga terjejas teruk melibatkan 1,056 keluarga selain mencatatkan lebih 80 kes cerun runtuh minggu lalu kini terkawal," jelas Shahidan selepas menyertai tinjauan kawasan banjir di sekitar Puchong bersama Perdana Menteri, semalam.


Peruntukan darurat RM5.4 juta untuk lima negeri terjejas banjir

JELEBU, 26 Disember- Sejumlah RM5.4 juta peruntukan darurat disalurkan bagi kerja pembersihan, kutipan dan pelupusan sisa kepada lima negeri yang terjejas banjir.Menteri Perumahan dan Kerajaan Tempatan, Datuk Sri Reezal Merican Naina Merican berkata, Pahang dan Selangor menerima peruntukan terbesar.Pahang diperuntukkan RM2.9 juta , Selangor RM2.1 juta dan Kuala Lumpur menerima RM255,671.Manakala Melaka dan Negeri Sembilan masing-masing menerima peruntukan RM145,196 dan RM 23,684.  Beliau berkata demikian ketika meninjau pembersihan kawasan terkesan di Kampung Sungai Kekabu, Jelebu.KPKT melalui syarikat konsesi yang bertanggungjawab telah menggerakkan 234 unit jentera dan peralatan khusus bagi membantu kerja pascabanjir di seluruh negara.


ANGKASA prihatin, sedia bantuan RM30,000 kepada koperasi terjejas banjir

LIPIS, 26 DISEMBER- Perniagaan koperasi yang terjejas akibat banjir layak menerima bantuan sehingga RM30,000.Mereka boleh memohon kepada Suruhanjaya Koperasi Malaysia (SKM) di bawah Tabung Bantuan Bencana.Presiden Angkatan Koperasi Kebangsaan Malaysia Berhad (ANGKASA), Datuk Abdul Fattah Abdullah berkata, permohonan boleh dibuat secara dalam talian kepada SKM.Bantuan kewangan akan disalurkan tertakluk beberapa syarat, antaranya perlu membuat laporan polis dan gambar serta jumlah anggaran kerosakan tidak melebihi RM30,000. Beliau berkata demikian selepas gotong-royong mencuci rumah penduduk terjejas banjir di Kampung Lubuk Kulit, Lipis, Pahang.


Remaja menunggang motosikal, beraksi ala 'Superman' ditahan polis

ALOR SETAR, 26 Disember- Padah menunggang motosikal sambil beraksi ala 'superman' di lebuh raya, seorang remaja ditahan polis. Ketua Polis Daerah Kota Setar, ACP Ahmad Shukri Mat Akhir berkata, suspek berusia 19 tahun melakukan aksi tersebut di kilometer 46, Lebuhraya Utara Selatan menghala ke selatan.ACP Ahmad Shukri berkata, hasil siasatan mendapati remaja terbabit bebas rekod lampau dan negatif ujian saringan air kencing.  Suspek ditahan reman selama empat hari bermula semalam hingga Selasa ini.Sebelum ini, tular di Facebook video aksi suspek menunggang motosikal sambil melakukan aksi superman.  Aksi tersebut membahayakan keselamatan pengguna jalanraya yang lain.


Penjawat awam ditahan, rogol dua beradik di Manjung, Perak

MANJUNG, 26 Disember- Seorang penjawat awam ditahan kerana disyaki merogol dua beradik di Manjung, Perak.  Ketua Polis negeri, Datuk Mior Farid-al-athrash Wahid berkata, kejadian berlaku di sebuah belukar.Mangsa yang menaiki motosikal dilapor ditahan suspek ketika dalam perjalanan pulang ke rumah. Mereka diugut bunuh sekiranya tidak mengikut arahan.  Bertindak mengikut maklumat, polis menahan suspek serta merampas pakaian dan kenderaan digunakan.  Suspek direman tujuh hari dan disiasat mengikut Seksyen 376 dan Seksyen 392 Kanun Keseksaan.


Kereta terjunam ke dalam sungai, kanak-kanak empat tahun meninggal dunia

JITRA, 26 Disember- Seorang kanak-kanak empat tahun maut selepas kereta dipandu bapanya terjunam ke dalam sungai di Jitra, Kedah.Kenderaan terbabit terlebih dahulu merempuh sebuah papan tanda.Menurut Ketua Polis Daerah Kubang Pasu, Suprintenden Rodzi Abu Hassan, kejadian berlaku di Jalan Sg Korok.Ketika kejadian, mangsa, Haraz Safiy Haniz bersama keluarga dalam perjalanan dari Jitra menghala ke Air Hitam.Kenderaan dinaiki dikatakan hilang kawalan menyebabkannya terjatuh ke dalam sungai.Haraz maut di lokasi kejadian manakala ahli keluarganya yang lain cedera ringan.


Servis menunda kenderaan secara percuma, Proton beri diskaun 50% untuk alat ganti

HULU LANGAT, 26 Disember - Perusahaan Otomobil Kedua Sdn Bhd (PERODUA) akan menyediakan servis menunda kenderaan secara percuma bagi kenderaan jenama itu berdasarkan faedah insurans.

Menurut Perdana Menteri Datuk Seri Ismail Sabri Yaakob bayaran upah buruh untuk membaiki dan servis kenderaan yang dihantar ke pusat servis itu juga percuma dan bayaran alat ganti pula diberikan diskaun 50%.

"Saya difahamkan Menteri Kewangan Tengku Zafrul akan berunding lagi dengan syarikat kereta yang lain seperti Proton dan sebagainya dan saya harap syarikat lain boleh ikut apa yg dilakukan oleh PERODUA dan kalau nak lebih baik dari itu pun kita mengalu-alukan", katanya.

Terdahulu, Perdana Menteri meninjau kerja-kerja pembersihan dan gotong royong pascabanjir banjir di Hulu Langat, Selangor.


Rebat bil elektrik 'one-off' kepada mangsa banjir - PM

HULU LANGAT, 26 Disember- Rebat 100 peratus diberi secara 'one-off' bagi bil elektrik bulan Disember ini kepada pengguna domestik yang terlibat banjir baru-baru ini.  Menurut Perdana Menteri, Datuk Seri Ismail Sabri Yaakob ia akan memanfaatkan 72 ribu pengguna bagi meringankan beban mereka yang terkesan.  Jelasnya lagi perkhidmatan pemeriksaan pendawaian percuma juga diberikan kepada penduduk terjejas banjir secara percuma.  "Maknanya rebat itu dipulangkan bayaran bil itu, kemudian akan diberikan secara percuma,"Tapi saya tidak sebut percuma kerana mereka memanggilnya rebat 'one-off' untuk bulan Disember sahaja," jelasnya kepada media di Hulu Langat, Selangor."Sejak Jumaat lalu TNB sudah laksanakan kerja-kerja pemeriksaan pendawaian percuma dengan sokongan pasukan perkidamatan yang bertauliah,""Kita tahu bila rumah sudah lama berendam air mungkin banyak kes yang melibatkan kerosakan pendawaian dan sebagainya. Ini cukup bahaya," tambahnya. TNB turut diminta membantu kediaman milik keluarga B40 yang terjejas banjir apabila bekalan elektrik disambung semula.


'Task force' banjir diwujudkan - PM

HULU LANGAT, 26 Disember- Kerajaan bersetuju mewujudkan jawatankuasa khas pascabanjir dan persediaan banjir gelombang kedua mengikut ramalan Jabatan Meteorologi Malaysia.  Menurut Perdana Menteri Datuk Seri Ismail Sabri Yaakob, jawatankuasa khas itu akan dipengerusikan Ketua Setiausaha Negara Tan Sri Mohd Zuki Ali.  "Ini memerlukan koordinasi yang lengkap dan sempurna bagi menyelesaikan isu banjir dengan segera.

"Saya tidak mahu lewat apa yang nak dilakukan kepada rakyat dan saya setuju wujudkan 'task force' pasca banjir ini," jelasnya pada sidang media selepas meninjau kerja-kerja pembersihan dan gotong royong pascabanjir di Taman Sri Nanding dan Kampung Dusun Tua, Hulu Langat Selangor. "Jadi kita kena bersedia berdasarkan ramalan kaji cuaca yang menjangkakan akan berlaku hujan lebat semula jadi, dan kita takut akan berlaku banjir kilat sekali lagi."Kita juga perlu bersedia dengan proses selepas pasca banjir seperti pemberian sumbangan, pembaikian rumah dan sebagainya perlu disegerakan," tambahnya.Jelas Ismail lagi, Jawatankuasa itu yang dianggotai agensi- agensi terlibat termasuk Angkatan Tentera Malaysia (ATM), Polis Diraja Malaysia (PDRM) dan Jabatan Bomba dan Penyelamat Malaysia (JBPM) akan mengadakan mesyuarat pertama seawal pagi esok.


Satu kes positif varian Omicron, melibatkan individu baru pulang umrah

AYER KEROH, 26 Disember - Melaka mencatatkan satu kes positif COVID-19, varian Omicron semalam, melibatkan individu yang baru pulang menunaikan umrah.

Bagi tujuan pemantauan rapi, kes dimasukkan ke Wad Isolasi Hospital Melaka. "Kes dikesan positif COVID-19 pada 18 Disember lepas, hasil ujian calitan COVID-19, di Lapangan Terbang Antarabangsa Kuala Lumpur (KLIA) sebaik individu itu pulang dari Arab Saudi."

Kes tidak mempunyai gejala dan diarah menjalani isolasi di rumah selama 14 hari.  Bagaimanapun pada 25 Disember, hasil ujian PCR mendapati kes positif varian Omicron.  "Hasil siasatan awal mendapati terdapat sembilan kontak rapat iaitu 8 orang kontak keluarga, enam orang di Melaka dan dua orang lagi di Kuala Lumpur yang telah mengerjakan umrah bersama kes dan seorang kontak kasual iaitu van ejen umrah." Kata Exco Kesihatan dan Antidadah negeri, Dr Muhamad Akmal Saleh.  Hasil ujian calitan kedua terhadap kesemua 9 kontak rapat mengesan 5 kes positif COVID-19.  Kesemua kes positif dalam keadaan stabil dan diarah menjalani isolasi di rumah.  Jabatan Kesihatan Negeri juga sedang menjalankan siasatan bagi mencari kontak rapat yang turut mengerjakan umrah dan menaiki penerbangan sama.


18,483 orang penduduk terjejas banjir di Pahang

KUANTAN, 26 Disember - Perkembangan Banjir di Pahang.  Setakat jam 12 tengahari tadi, seramai 18,483 orang penduduk terjejas banjir masih ditempatkan di pusat pemindahan sementara (PPS).  Jumlah itu berkurangan berbanding, 19,839 orang, setakat jam 11 malam semalam.

Menerusi Info Bencana Jabatan Kebajikan Masyarakat (JKM), kesemua mereka terdiri daripada 5,658 keluarga terjejas.  Penduduk terlibat kini ditempatkan di 132 buah PPS yang masih dibuka di 6 daerah, membabitkan Kuantan, Pekan, Maran, Bera, Temerloh dan Bentong.


Sekolah terjejas banjir akan dibaiki sebelum sesi persekolahan dibuka - Radzi Jidin

PUTRAJAYA, 26 Disember- Kementerian Pendidikan (KPM) komited memastikan semua sekolah yang terjejas banjir besar baru-baru ini dapat dibaiki sebelum sesi persekolahan bermula.

Menteri Kanan Pendidikan, Datuk Dr Radzi Jidin berkata, pihak sekolah diminta memberi kerjasama kepada Jabatan Pendidikan Negeri dan Pejabat Pendidikan Daerah dengan menyenaraikan infrastruktur yang rosak supaya dapat dibaiki atau diganti baharu.

Ia bagi memastikan persekitaran pembelajaran yang lebih selamat dan selesa kepada pelajar.

Beliau turut menjelaskan secara umumnya,sesi persekolahan tidak akan ditangguh lagi.

Bagaimanapun, ianya bergantung kepada keadaan sekolah dan situasi semasa yang akan diteliti dengan lebih terperinci sebelum membuat keputusan lanjut.

"Insyaallah, kita sedang usahakan untuk memastikan perkara berkenaan. Sebaiknya kalau kita dapat selesaikan dalam tempoh sebelum pembukaan sekolah,"

"Namun, sekiranya ada kes tertentu yang tunjukkan sekolah itu belum sedia kita akan amik tindakan sewajarnya," jelasnya dalam sidang media Program Berkhatan Komuniti di Putrajaya.

"Sekiranya banjir baru surut kita akan buat pernilaian kepada kerosakan yang berlaku sebelum buat sebarang tindakan lanjut," tambahanya.

Untuk rekod, 174 buah sekolah terjejas teruk akibat banjir manakala 311 buah sekolah dijadikan Pusat Pemindahan Sementara (PPS).


Program Berkhatan Komuniti disertai 100 kanak-kanak enam hingga 12 tahun

PUTRAJAYA, 26 Disember - Program Berkhatan Komuniti anjuran Parti Perikatan Nasional Putrajaya mendapat sambutan menggalakkan daripada komuniti setempat apabila disertai 100 kanak-kanak lingkungan usia enam hingga 12 tahun.

"Usaha berkenaan wajar diteruskan pada masa akan datang kerana dapat memudahkan salah satu tuntutan fardu dalam Islam dilaksana." Kata Menteri Kanan Pendidikan, Datuk Dr Radzi Jidin yang menghadiri program tersebut.

Mengulas penganjuran program itu, Ahli Parti Perikatan Nasional Putrajaya, Syahmi Sheikh Yahya menjelaskan "program yang julung kali diadakan itu secara tidak langsung menjadi platform mendekati masyarakat setempat sekaligus menjimatkan kos."

Sebelum berkhatan, kesemua kanak-kanak dibawa ke padang berhampiran Dewan Serbaguna 18R8 untuk acara bersiram yang dikendalikan Jabatan Bomba dan Penyelamat Putrajaya.

Tiga doktor berpengalaman turut menjayakan program tersebut dengan dibantu hampir lima kakitangan kesihatan.


Perkembangan terkini penduduk terjejas banjir di Pahang, Negeri Sembilan, Selangor, Kelantan dan Melaka.

KUALA LUMPUR, 26 Disember - Penduduk terjejas banjir di Pahang dan Negeri Sembilan terus berkurangan.

Setakat 11.30 pagi tadi, 7 pusat pemindahan sementara (PPS) di Pahang telah ditutup.

Kini, terdapat 18,483 orang ditempatkan di 131 PPS.

Manakala, di Negeri Sembilan, sebuah PPS ditutup.

141 orang masih berada di tiga PPS.

Selangor pula merekodkan 16,568 penduduk di 86 PPS.

Penduduk terjejas banjir di Kelantan dan Melaka pula masing-masing seramai 681,029 orang.


PM tinjau kawasan terjejas banjir di Hulu Langat

SELANGOR, 27 Disember: Perdana Menteri Datuk Seri Ismail Sabri Yaakob membuat tinjauan kawasan terjejas banjir di sekitar Hulu Langat.

Beliau tiba pukul 9.50 pagi tadi meninjau rumah penduduk dan yang masih lagi bertungkus lumus membersihkan kediaman mereka yang terjejas banjir, Sabtu lalu.

Perdana Menteri kemudian meninjau pembersihan surau Al Munir yang difahamkan menjadi 'penyelamat' penduduk yang menaiki bumbung surau itu dalam kejadian pada Sabtu itu.

Perdana Menteri seterusnya ke beberapa lokasi melihat proses gotong-royong pembersihan kawasan taman tersebut oleh sukarelawan dan pertubuhan bukan kerajaan (NGO) serta pasukan keselamatan terlibat.

Beliau turut melawat kawasan Kampung Dusun Tua yang turut terjejas.

Turut hadir Ketua Polis Negara Tan Sri Acryl Sani Abdullah Sani dan Panglima Angkatan Tentera Jen Tan Sri Affendi Buang.


Banjir: Jumlah kawasan terjejas, turun

KUALA LUMPUR, 26 Disember - Situasi banjir di enam buah negeri bertambah baik, semalam.

Jumlah lokasi terjejas di enam negeri terlibat iaitu Selangor, Negeri Sembilan, Terengganu, Kelantan, Pahang dan Kedah turun kepada 126 berbanding 210 sebelumnya.

Pusat Kawalan Operasi Bencana, Agensi Pengurusan Bencana Negara (NADMA) dalam kenyataan memaklumkan, lokasi membabitkan lapan daerah di Pahang, lima daerah di Selangor, masing-masing dua di Kelantan, Kedah dan Negeri Sembilan serta satu daerah di Terengganu.

Bagaimanapun, beberapa laluan masih ditutup untuk semua jenis kenderaan dan 15 laluan dibuka untuk kenderaan berat sahaja bagi memudahkan proses membersihkan kawasan terjejas.

Kenyataan NADMA itu juga menyatakan enam laluan sudah mula dibuka kepada semua jenis kenderaan, antaranya Jalan Pekan-Batu Balik dan FT 082 Pekan Batu Balik, Pekan, Pahang.


Kegembiraan bertukar tragedi, penuntut IPG ditemukan lemas di Air Terjun Bukit Wang, Jitra

JITRA, 25 Disember- Kegembiraan sekumpulan sahabat mandi manda di kawasan rekreasi Air Terjun Bukit Wang di Jitra, Kedah,berakhir dengan tragedi apabila seorang daripada mereka ditemui lemas tengah hari tadi. Mangsa, Muhammad Afqlin Mustaffa, 21 tahun merupakan penuntut Institut Pendidikan Guru, IPG Kampus Darul Aman berkunjung ke kawasan rekreasi tersebut bersama beberapa rakannya untuk mandi-manda.Ketua Balai Bomba dan Penyelamat Jitra, Penolong Kanan Penguasa Bomba Mohd Bustan Karuddin berkata, Pusat Gerakan Operasi menerima panggilan Kecemasan melalui talian MERS.Setibanya di lokasi, didapati seorang mangsa lelaki dipercayai lemas di kawasan air terjun.Mayat mangsa kemudian diserahkan kepada pihak polis untuk tindakan lanjut. Operasi tamat pada jam 2.37 petang.


Baik pulih infrastruktur komunikasi terjejas banjir 60 peratus siap

BENTONG, 25 Disember- Proses baik pulih infrastruktur komunikasi mudah alih yang terjejas akibat banjir sedang dilipat ganda dan kini berada pada tahap 60 peratus siap.Menurut Menteri Komunikasi dan Multimedia, Tan Sri Annuar Musa, terdapat lebih 800 menara telekomunikasi yang dikenal pasti terjejas akibat bencana itu di seluruh negara dan kira-kira 500 siap dibaik pulih. Tambahnya, KKMM juga mengambil langkah menyediakan generator di lokasi infrastruktur komunikasi yang tiada bekalan elektrik.Selain itu, sistem pemancar mudah alih turut dipasang bagi memberi liputan sementara yang lazimnya digunakan sewaktu bencana dan kecemasan oleh pembekal perkhidmatan. Terdahulu, Menteri itu yang juga Penaung Rumah Prihatin turut mengetuai misi pascabanjir di Janda Baik, Bentong, Karak dan Temerloh di Pahang.Beliau turut meninjau sistem pencawang di kawasan perindustrian Bentong yang turut menjejaskan sistem telekomunikasi di kawasan itu.


Hampir 50 ribu peruntukan bagi penduduk terjejas banjir di DUN Ayer Limau

AYER LIMAU, 25 Disember- Kerajaan Negeri Melaka memperuntukkan hampir 50 ribu ringgit bagi membantu penduduk terjejas banjir di DUN Ayer Limau. Ketua Menteri Melaka, Datuk Seri Sulaiman Md Ali berkata, bantuan barangan keperluan asas hasil sumbangan pelbagai pihak.Ia akan diserahkan kepada 237 buah rumah di enam lokasi yang terjejas di DUN berkenaan.  Beliau berkata pemberian bantuan itu harus dilaksana dengan lancar dan segera sampai kepada mereka yang memerlukan.  Datuk Seri Sulaiman berkata demikian selepas menyertai program pelepasan misi penyerahan barang kepada penduduk terjejas banjir di Ayer Limau.  Beliau turut mengingatkan penduduk untuk sentiasa peka dengan ramalan cuaca semasa dan membuat persiapan awal sekiranya berlaku banjir.


300 sukarelawan pelbagai agensi negeri Kedah sertai Misi Khidmat Masyarakat dan Bantuan Banjir di Selangor

ALOR SETAR, 25 Disember- 300 sukarelawan pelbagai agensi dan jabatan kerajaan negeri Kedah menyertai Misi Khidmat Masyarakat dan Bantuan Banjir ke Negeri Selangor.Peserta misi khidmat masyarakat ini akan melaksanakan aktiviti pembersihan di kawasan terlibat bencana banjir.Menteri Besar Kedah, Dato’ Seri Muhammad Sanusi Md Nor berkata, kesemua mereka yang membawa pelbagai peralatan dan aset akan berada di Selangor selama empat hari sehingga 28 Disember .Beliau melepaskan peserta konvoi Misi Khidmat Masyarakat dan Bantuan Banjir Kerajaan negeri Kedah ke Negeri Selangor di Wisma Darul Aman, Alor Setar.


PKOB akan beroperasi hingga Sabtu depan

SHAH ALAM, 25 Disember - "Pusat Kawalan Operasi Bencana (PKOB) tidak akan di tutup buat waktu ini.

Demikian menurut Ketua Pengarah Bomba, Datuk Hamdan Wahid."

Menurut Beliau PKOB akan terus menghulur bantuan meskipun air telah surut di kawasan ini.

"Semalam ada petugas yang tanya bila kita nak tutup, Saya percaya kita tak tutup lagi, Kita akan teruskan sehingga sabtu depan kerana yang datang sini bukan kerana kehilangan tempat tinggal atau nak minta selamat lagi, mereka ini menerlukan bantuan, Kerajaan banyak memberi bantuan melalui PKOB, termasuklah tempat post tentera Dan polis." Katanya ketika menjawab soalan yang di ajukan wartawan, dalam sidang media Ops Banjir Taman Sri Muda.

Setakat ini 7 negeri masih dalam pemerhatian bencana itu.

Ia terdiri 24 Daerah, yang melibatkan 229 PPS yang melibatkan 13,469 keluarga merangkumi 46,405 mangsa setakat 12 tengahari tadi.


Pemilik kenderaan terjejas banjir buat sendiri laporan polis, bukan diwakili pihak ketiga

SHAH ALAM, 25 Disember - Polis menasihati pemilik kenderaan yang terjejas akibat banjir untuk membuat sendiri laporan dan bukannya diwakili oleh pihak ketiga.

Pemilik kenderaan juga perlu mengambil gambar dan maklumat lengkap keadaan kenderaan serta maklumat syarikat yang menunda.

"Untuk memudahkan proses laporan, beliau menasihatkan pemilik kereta untuk mengenal pasti kedudukan terkini kenderaan dan kedudukannya sebelum dibawa oleh air banjir. Sekiranya pasti tentang kecurian barang hilang dalam kereta Pemilik kenderaan perlu mendapatkan maklumat berkenaan pihak yang menunda kenderaan mereka sama ada dari pihak berkuasa tempatan atau syarikat tunda serta lokasi di mana kenderaan itu akan dibawa." Kata Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan kepada media di Ibu Pejabat Polis Daerah Selangor.

Beliau juga mengingatkan kepada pemillik kenderaan untuk mengambil gambar kenderaan sebelum ditunda dan gambar trak tunda yang digunakan untuk rujukan syarikat insurans.


Johor peruntuk RM59 juta bagi penyelenggaraan banjir

JOHOR BAHRU, 25 Disember - Sejumlah RM59 juta diperuntukkan kerajaan Johor untuk kerja-kerja penambahbaikan dan penyelenggaraan fasiliti, bagi mengurangkan risiko banjir di negeri itu.

Peruntukan melibatkan RM27 juta bagi menambahbaikan dan sistem perparitan, manakala RM32 juta lagi, penyelenggaraan.

"ketika ini, semua jabatan dan agensi telah siap sedia untuk menghadapi banjir. Ia adalah bertujuan untuk memastikan bahawa usaha untuk kita menangani masalah banjir ini ialah bukan hanya keperluan asset yang cukup dan PPS tetapi adalah untuk memastikan supaya tindakan yang cepat dapat dibuat semua pihak." Kata Datuk Hasni Mohamad kepada media di Program Misi Bantuan Bencana Makmur Johor.

Satu PPS Khas juga akan dibuka di setiap kawasan dan daerah, bagi menempatkan penduduk terjejas yang terkesan dengan pandemik COVID 19.


Individu yang sudah beli tiket VTL darat, boleh teruskan perjalanan ikut tarikh ditetapkan

JOHOR BAHRU, 25 Disember - Individu yang telah membeli tiket perjalanan dari Johor Bahru ke Singapura, menerusi Laluan Perjalanan Lengkap Vaksin (VTL) darat boleh meneruskan perjalanan mereka mengikut tarikh ditetapkan. Menteri Besar Johor, Datuk Hasni Mohamad berkata, "penggantungan sementara VTL selama dua minggu, hanya melibatkan penjualan tiket."

Menurut Datuk Hasni, "kerajaan kedua–dua negara komited memastikan VTL terus dibuka."

Namun langkah berjaga–jaga akan terus diberi perhatian dipertingkatkan, susulan peningkatan kes varian Omicron.

"Jadi kita bersetuju, supaya pembukaan VTL darat yang menggunakan kenderaan awam ini, dipastikan supaya dapat kita kawal dan kita tidak mahu pihak masyarakat di kedua dua negara ini, bimbang dengan bukanya sempadan keluar masuk yang dengan jumlah yang besar itu, boleh menjadi kecil pada penularan varian Omicron ini." Kata Datuk Hasni Mohamad kepada media

VTL Darat Malaysia ke Singapura mula beroperasi 29 November lalu, melibatkan 64 perjalanan sehari.


46 korban banjir - Ketua Polis Negara

SELANGOR, 25 Disember- Sejumlah 46 korban akibat bencana banjir direkodkan sehingga jam 4 pagi tadi.

Sementara itu, lima lagi mangsa masih dilaporkan sebagai hilang.

Ketua Polis Negara Tan Sri Acryl Abdullah Sani berkata, Selangor mencatatkan bilangan mangsa korban tertinggi dengan 25 kematian.

“Bilangan mangsa kematian dilaporkan, sehingga kini pihak PDRM melalui laporan rasmi diterima, sejumlah 46 mangsa kematian direkodkan setakat 4 pagi tadi.

“Di Selangor terdapat 25 kematian, di Pahang 18 kematian, manakala di Kelantan tiga kematian, menjadikan jumlah 46.

Di sini juga lima mangsa masih lagi hilang, kita harap akan dapat ditemui secepat mungkin,” katanya dalam sidang media di Pos Kawalan Tempat Kejadian (PKTK) Taman Sri Muda hari ini.

Dalam pada itu, masih terdapat 334 pusat pemindahan sementara (PPS) dibuka di seluruh negara, dengan keseluruhan mangsa seramai 54,532 orang.

Setakat ini, Pahang masih mencatat bilangan mangsa tertinggi di PPS, iaitu seramai 29,108 orang, diikuti Selangor (23,702), Kelantan (974), Kuala Lumpur (238), Perak (105), dan Melaka (38).

Dari segi bilangan kes jenayah pula, Acry Sani berkata sejumlah 15 kes direkodkan sehingga 24 Disember, dengan lima kes melibatkan curi motor dan kenderaan, manakala sepuluh lagi melibatkan kes pecah masuk premis perniagaan dan persendirian.


9 laluan masih ditutup di Selangor

SELANGOR, 25 Disember - Sembilan laluan yang dinaiki air dan rosak akibat banjir di Selangor masih ditutup.

Menurut satu kenyataan Polis Selangor pagi ini, dua laluan di bawah kawasan pentadbiran Ibu Pejabat Polis Daerah (IPD) Petaling Jaya iaitu satu jambatan dan satu jalan ditutup kerana rosak akibat banjir.

Ia membabitkan jambatan menghala ke Lapang Sasar, Subang dan Jalan PJU 7, hadapan MRT, Mutiara Damansara,.

Enam laluan di bawah pentadbiran enam IPD lain juga ditutup.

Antaranya Jalan Olak Lempit ke KLIA, Jambatan FT 31 Dengkil-Banting dan Jalan Sungai Panjang-Tanjung Malim .

Jalan Kuala Selangor–Bestari Jaya di, Jalan BRP 7/2 Bukit Rahman Putra dan Jalan Genting Peras–Kuala Klawang juga masih ditutup.

Sementara Jalan Kuala Kubu Bharu ke Bukit Fraser menghala ke Peretak di dibuka untuk kenderaan ringan sahaja.


Penduduk terjejas di PPS Selangor semakin berkurangan

SELANGOR, 25 Disember - Penduduk terjejas banjir di Selangor merekodkan penurunan apabila sejumlah 17,336 individu kini ditempatkan di 90 pusat pemindahan sementara (PPS) sehingga pukul 1130 pagi tadi.

Berdasarkan data di aplikasi InfoBencana Jabatan Kebajikan Masyarakat (JKM), kesemuanya adalah daripada 4,833 keluarga.

Sejumlah 11,731 adalah individu dewasa yang mana 6,047 lelaki manakala 5,684 wanita.

Bagi kanak-kanak, sejumlah 5,234 mangsa membabitkan 2,665 kanak-kanak lelaki dan 2,569 kanak-kanak perempuan.

Daripada jumlah keseluruhan mangsa, 718 orang adalah warga emas manakala 114 adalah orang kelainan upaya (OKU).


Cuaca baik, penduduk terjejas banjir di Perak dan Kelantan berkurangan

HILIR PERAK, 25 Disember - Keadaan cuaca yang baik membolehkan penduduk terjejas banjir di Perak dan Kelantan pulang ke kediaman masing-masing.

Bilangan penduduk terjejas di Daerah Hilir Perak yang masih tinggal di dua Pusat Pemindahan Sementara (PPS) di daerah itu semakin berkurangan.

setakat jam pukul 1030 pagi hari ini, bilangannya berkurangan kepada 99 orang daripada 25 keluarga, berbanding 153 orang dari 45 keluarga, semalam.

Dua PPS, iaitu PPS Dewan Bandaran Teluk Intan dan PPS Sekolah Datuk Abdul Rahman Talib dibuka mulai Ahad lalu bagi menempatkan mangsa banjir di sekitar Changkat Jong.

Banjir di Kelantan juga semakin pulih dengan jumlah mangsa menurun kepada 857 orang, berbanding 978 petang semalam.

Semua mangsa membabitkan 276 keluarga itu kini berada di lima pusat pemindahan sementara di Pasir Mas.

Keadaan cuaca di Kelantan juga dilihat semakin baik, pagi ini, dan lima PPS terbabit dijangka ditutup dalam masa terdekat.


ATM bersama NGO bantu penduduk terjejas banjir di Taman Sri Muda, Shah Alam

SHAH ALAM, 25 Disember - Angkatan Tentera Malaysia (ATM) bersama pertubuhan sukarelawan NGO hari ini turun padang membantu penduduk terjejas banjir di Taman Sri Muda, Shah Alam.

Program Jiwa Murni Pasca Banjir Taman Sri Muda ini melibatkan 320 pegawai dan 300 anggota bersama 2,000 orang dari persatuan NGO.

Program yang bermula jam 8 pagi dan dijangka tamat jam 3 petang ini menyasarkan 500 hingga 600 rumah untuk dibersihkan.

Tumpuan pembersihan adalah memindahkan perabut dan peralatan rumah yang telah rosak ke tempat pembuangan sampah.


Pengembara yang pulang dari Arab Saudi wajib pakai peranti digital bermula minggu hadapan

PUTRAJAYA, 25 Disember- Pengembara yang pulang dari Arab Saudi akan diwajibkan memakai peranti digital bermula minggu hadapan.

Ini bertujuan memastikan mereka mematuhi prosedur operasi standard (SOP) kuarantin di rumah.

Menurut Menteri Kesihatan, Khairy Jamaluddin kebanyakan kes varian Omicron dikesan membabitkan individu kembali dari Jeddah, terutama mereka yang baru pulang daripada menunaikan umrah.

Daripada keseluruhan 49 kes Omicron dikesan, 30 kes membabitkan mereka yang pulang dari Arab Saudi selepas mengerjakan umrah.

Namun, majoriti yang dibenarkan menjalani kuarantin di rumah, didapati tidak mematuhi arahan tempoh kuarantin di rumah.

"Mereka akan balik dan mereka bergaul dengan ahli keluarga, kemudian menerima tetamu daripada jiran tetangga."

"Mungkin ada yang ingin bersalaman nak ambil berkat tapi akhirnya salam ambil Omicron (varian baharu)," jelas Khairy dalam sidang media di Putrajaya, hari ini.

Dalam sidang media sama, Khairy memaklumkan mereka yang ingin keluar negara disarankan mendapatakan dos penggalak terlebih dahulu terutama yang akan melakukan perjalanan ke Arab Saudi.

KKM juga akan mepertingkat langkah-langkah pencegahan seperti memperhebat program dos penggalak dan memendekkan tempoh penerimaan dos ketiga.


Operasi pasca banjir: NGO boleh mohon bantuan kewangan laksana operasi

SEREMBAN, 25 Disember - Pertubuhan bukan kerajaan (NGO) termasuk pertubuhan belia yang menjalankan misi bantuan pasca banjir boleh memohon bantuan kewangan daripada Kementerian Belia dan Sukan (KBS).

Menurut Ketua Pengarah Jabatan Belia dan Sukan, Datuk Dr. Wasitah Mohd. Yusof, setiap permohonan akan dinilai daripada segi pendaftaran dan urus tadbir yang baik dalam menjalankan satu-satu misi bantuan banjir.

Jelas beliau, operasi pasca banjir mungkin berlarutan sehingga pertengahan Januari tahun depan.

Oleh itu, pihaknya akan turut mempertimbangkan elaun sukarelawan dan diserap menjadi rakan kongsi kepada Skuad Sukarelawan Pasca Banjir KBS.

"Mungkin boleh memohon sedikit bantuan bagi kita pertimbangkan sedikit elaun sukarelawan melalui pertubuhan – pertubuhan belia berdaftar yang tidak mempunyai masalah dari segi diorang punya urus tadbir dan sebagainya untuk menjadi rakan kongsi kepada gerakan pasca banjir sukarelawan prihatin KBS." Kata Datuk Dr. Wasitah Mohd. Yusof ketika melawat pusat pengumpulan barangan keperluan pasca banjir di Kompleks Belia dan Sukan di Paroi, Seremban.

Untuk rekod, Skuad Sukarelawan Pasca Banjir KBS kini telah mencecah seramai 8,000 keanggotaan selepas dilancarkan pada 19 Disember lalu.


Bantuan kepada waris yang meninggal dunia dinaikkan kepada RM10,000

BENTONG, 24 Disember- Perdana Menteri, Datuk Seri Ismail Sabri Yaakob mengumumkan bantuan RM10,000 kepada waris mangsa banjir yang meninggal dunia . Jumlah itu tambahan kepada RM5,000 yang diumum sebelum ini.Menurutnya, bayaran bantuan tersebut beserta bayaran RM1,000 kepada penduduk terjejas banjir akan dibayar dalam kadar segera.  Bayaran akan diberikan kepada penduduk terjejas banjir sebelum mereka keluar dari Pusat Penempatan Sementara (PPS).  Tambah beliau, bagi penduduk yang terjejas tetapi tidak menetap di PPS pula boleh mendapatkan bayaran sumbangan tersebut di pejabat daerah.  Datuk Seri Ismail Sabri menyatakannya dalam sidang media selepas melawat Pusat Penempatan Sementara (PPS) Sekolah Kebangsaan Bukit Piatu, Bentong, Pahang.


Polis Kelantan berkas tiga pengedar dadah

KOTA BHARU, 24 Disember - Polis Kelantan merampas sejumlah dadah jenis syabu dan pil Yaba bernilai RM760,000 dalam dua serbuan berasingan pada Rabu lalu.  Menurut Timbalan Ketua Polis Kelantan, Datuk Muhamad Zaki Harun, dalam serbuan di daerah Bachok dan Pasir Mas itu, tiga individu ditahan.

Tangkapan pertama dilakukan melibatkan seorang penganggur berusia 30 tahun di tepi Jalan Besar Pekan, Pasir Mas pada jam 5 petang Rabu lalu.  Hasil soal siasat, membawa pihak polis ke sebuah rumah di Taman Rantau Baru, Gual Nering, Rantau Panjang, sebelum menemui 16,000 pil Yaba dan 10 kilogram syabu bernilai RM520,000.

Wang tunai berjumlah RM61,758, dua buah kereta, dua buah motosikal dan barang kemas turut dirampas. Suspek yang mempunyai rekod lampau dibawah Seksyen 12 (2) Akta Dadah Berbahaya 1952 ditahan direman selama tujuh hari bermula Jumaat dan jika disabitkan kesalahan boleh dikenakan hukuman gantung mandatori.  Dalam satu lagi serbuan di sebuah rumah tanpa nombor di Gunung, Bachok pada hari sama, seorang pelajar Institusi Pengajian Tinggi ditahan bersama 24,000 biji pil Yaba bernilai RM240.000.


31,428 orang penduduk terjejas banjir di Pahang

KUANTAN, 24 Disember - Perkembangan banjir di Pahang.  Jumlah penduduk terjejas banjir di negeri itu merekodkan penurunan kepada 31,428 orang setakat jam 12 tengahari tadi.

Menurut Info Bencana Jabatan Kebajikan Masyarakat (JKM), mereka yang terjejas terdiri daripada 9,292 keluarga.  Kesemua mereka masih ditempatkan di 230 buah Pusat Pemindahan Sementara (PPS) membabitkan 9 daerah iaitu, Kuantan, Maran, Raub, Lipis, Pekan, Temerloh, Bentong, Bera dan Jerantut.


Mangsa kebakaran di Kampung Alor Gunung, Alor Setar terus dibantu

ALOR SETAR, 24 Disember - Tragedi kebakaran yang menimpa pemilik rumah dan premis perniagaan di Kampung Alor Gunung, Jalan Gunung Keriang, Alor Setar mendapat perhatian sebuah Pertubuhan Badan Bukan Kerajaan, NGO.

Yayasan Salleh Saidin tampil menghulurkan sumbangan kepada mangsa terlibat.

Sumbangan berupa wang tunai itu disampaikan oleh Pengerusi Yayasan Salleh Saidin, Dato' Mohd Salleh Saidin bersama Ketua Bahagian Bersatu Kuala Kedah, Osman Zakba di lokasi kebakaran.

Dato’ Mohd Salleh berharap semua mangsa yang terlibat cekal dan tabah menghadapi ujian ini.

Beliau berkata, setiap ujian yang dihadapi dalam kehidupan ini mampu menjadikan seorang insan itu lebih kuat dan tabah.

Dalam kejadian 13 Disember lalu, kedai menjual perabot, kedai dobi, kedai lampin pakai buang, sebuah rumah dan garaj musnah dalam kebakaran.

Kejadian turut menyebabkan penghuni rumah berkenaan, Ismail Ibrahim, 70 tahun, melecur di lengan kanan ketika hendak menyelamatkan diri.

Manakala isterinya, Rohani Dahalan, 67 tahun, sempat menyelamatkan diri.


Kerja-kerja pembersihan pasca banjir di Taman Sri Muda bermula

SHAH ALAM, 24 Disember - Kerja-kerja pembersihan pasca banjir di Taman Sri Muda, Shah Alam mula dilakukan secara berperingkat di kawasan terjejas.

Lebih 50 orang sukarelawan termasuk anggota bomba berkerjasama membersihkan kediaman penduduk.

Bagi memastikan kelancaran kerja-kerja pembersihan, penduduk diminta merujuk kepada Pos Kawalan Bomba di kawasan masing-masing untuk tujuan penyelarasan.

Banjir di kawasan ini menyaksikan penduduk mengalami kerugian besar apabila terpaksa membuang 80% harta benda mereka yang musnah.

Taman Sri Muda adalah antara kawasan yang paling teruk terjejas di Selangor, selepas hujan lebat berterusan sejak Jumaat hingga awal pagi Ahad lalu.


KPDNHEP Negeri Sembilan pertingkat pemantauan harga

SEREMBAN, 24 Disember - Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan akan terus mempertingkat pemantauan harga barangan keperluan asas terutamanya pada musim perayaan.

Pengarah KPDNHEP negeri, Ain Arjuna Aziz Zaman mengingatkan peniaga agar mematuhi arahan dan beretika dalam menguruskan perniagaan.

Tindakan tegas akan diambil terhadap mereka yang gagal mematuhi peraturan di bawah Skim Harga Maksimum Musim Perayaan (SHMMP).

"Kita menjangkakan permintaan terhadap barangan dan keperluan asas akan meningkat terutamanya pada Perayaan Natal yang bakal disambut 25 Disember. Kita meneruskan kesinambungan kawalan harga dengan melaksanakan Skim Harga Maksimum Musim Perayaan (SHMMP) Krismas 2021 yang berkuat kuasa 23 Disember sehingga 31 Disember." Kata Ain Arjuna Aziz Zaman pada media di Program Walkabout Pelancaran SHMMP Krismas 2021 Peringkat Negeri Sembilan di sini.

Orang ramai boleh menyalurkan maklumat atau aduan berkaitan peniaga yang tidak mematuhi undang-undang melalui e-mel di alamat This email address is being protected from spambots. You need JavaScript enabled to view it. dan WhatsApp di talian 019-2794317.


"Si Bulus" juga ahli keluarga kami - mangsa banjir

SHAH ALAM, 24 Disember - “Mereka juga ahli keluarga kami.” Ungkapan ringkas, cukup untuk menjelaskan tindakan mangsa banjir dan individu lain yang sanggup merisikokan keselamatan diri demi menyelamatkan “anak bulus” atau haiwan peliharaan dan jalanan daripada bencana itu.

Klip video yang memaparkan usaha mereka itu turut membanjiri media sosial tatkala operasi menyelamatkan mangsa banjir yang terperangkap, khususnya di Lembah Klang pada hujung minggu baru-baru ini, dilaksanakan pelbagai pihak.

Bagi Alia Zulaikha Mahmud, 21 dan adiknya Nur Hazirah, 14, pengalaman menyelamatkan 11 ekor kucing mereka yang sebelum itu terpaksa ditinggalkan di rumah mereka di Taman Sri Muda, Shah Alam, Selangor, adalah antara yang sukar dilupakan.

“Kami terpaksa meredah banjir separas pinggang untuk selamatkan 11 ekor kucing kami, namun hanya sembilan sahaja selamat, dua lagi mati dihempap almari yang terbalik akibat dilanda arus deras air bah,” kata Nur Hazirah, berkongsi cerita dengan Bernama.

Ceritanya lagi, dalam kejadian Sabtu lepas itu, paras air naik mendadak hingga ke paras dada orang dewasa, menyebabkan mereka sekeluarga terpaksa menyelamatkan diri mereka terlebih dahulu, meninggalkan kesemua kucing mereka di atas almari.

“Apabila banjir mulai surut tiga hari kemudian, kami minta bantuan bot daripada pihak bomba dan Angkatan Pertahanan Awam Malaysia (APM) untuk menyelamatkan kucing dan harta benda yang lain,” Alia Zulaikha mencelah.

Menurut adik-beradik itu, kesemua kucing mereka kini “menumpang” di rumah rakan-rakan.

"Kami bersyukur kerana kesemua ahli keluarga termasuk kucing-kucing kami selamat. Mungkin bagi sesetengah orang kucing-kucing itu hanyalah haiwan, tetapi bagi kami, mereka sebahagian daripada keluarga kami," kata Alia Zulaikha.

Sementara itu, seorang lagi penduduk Taman Sri Muda, Shirley Lim, 29, berkata pada awalnya dia teragak-agak untuk membawa anjingnya menaiki bot penyelamat ke pusat pemindahan kerana tidak mahu dianggap mementingkan diri.

"Ketika itu dalam kepala saya, saya hanya mahu menyelamatkan ibu bapa, adik perempuan dan Loki (anjing), yang lain sudah tidak kisah. Saya minta pasukan penyelamat membawa ahli keluarga saya dahulu sementara saya menjaga Loki untuk menunggu bot lain.

"Namun pasukan penyelamat tidak kisah dan menyuruh saya membawa Loki bersama walaupun saya berasa serba salah, tetapi syukur kami sekeluarga termasuk Loki dapat dibawa ke tempat selamat," katanya.

Sambung wanita itu, ibu bapa dan adik perempuannya ditempatkan di pusat pemindahan banjir di Sekolah Jenis Kebangsaan (Tamil) Ladang Emerald, manakala dia menumpang di rumah rakannya di Kota Kemuning kerana hendak menjaga Loki.

"Saya tidak mahu membawa anjing saya ke tempat pemindahan kerana ada orang Islam. Lagipun saya risau anjing saya akan bising dan berak merata-rata, untuk keselamatan, saya perlu mengasingkannya daripada orang ramai demi menjaga sensitiviti," katanya.

Bercerita lanjut, Lim berkata pada Selasa, dia diberitahu oleh sukarelawan tentang klinik bergerak haiwan yang menyediakan rawatan percuma dan makanan untuk haiwan terjejas banjir di Kota Kemuning.

"Ketika itu Loki sudah tiga hari tidak makan kerana makanannya dihanyutkan arus banjir. Mendengar khabar tersebut saya menumpang kereta rakan dan bergegas membawa Loki ke klinik bergerak berkenaan.

“Saya bersyukur kerana ramai yang prihatin terhadap kami dan Loki,” katanya.

Klinik bergerak untuk haiwan itu yang beroperasi di depan restoran makanan segera KFC/Pizza Hut di Kota Kemuning, dikendalikan oleh Persatuan Perubatan Veterinar Malaysia (MAVMA) dengan kerjasama Persatuan Doktor Veterinar Haiwan Kesayangan Malaysia (MSAVA) serta Jabatan Perkhidmatan Veterinar Selangor.

Menurut pensyarah kanan di Fakulti Perubatan Veterinar Universiti Putra Malaysia Dr Farina Mustaffa Kamal, mereka menjalankan inisiatif itu bermula 21 Dis lepas selama lapan hari hingga 27 Dis ini kerana menyedari banyak haiwan peliharaan dan jalanan terkesan oleh bencana tersebut.

"Kami menerima semua haiwan peliharaan, bukan sahaja anjing dan kucing tetapi juga ternakan seperti ayam, angsa ataupun itik yang diselamatkan daripada banjir.

"Selain rawatan asas percuma, bantuan makanan anjing dan kucing juga akan diberikan kepada mereka hasil sumbangan persatuan dan orang ramai," kata Dr Farina yang juga Exco MAVMA.

Bercerita tentang keadaan haiwan-haiwan terbabit, Dr Farina berkata kebanyakannya tiba di tempat rawatan dalam keadaan kesejukan dan kelaparan dengan ada yang diselamatkan selepas terjatuh ke dalam air dan ada juga yang sudah terendam dalam tempoh yang lama.

“Kami berikan mereka rawatan asas sebelum dipindahkan ke tempat selamat. Namun, jika ada yang memerlukan rawatan lanjut atau kritikal, kami akan sarankan ia dihantar ke klinik haiwan berdekatan kerana kami hanya sediakan rawatan asas,” jelasnya.

Dr Farina berkata mereka juga menerima banyak anjing dan kucing peliharaan yang ditemukan oleh pasukan penyelamat dan sukarelawan di kawasan banjir.

"Kami menyediakan tempat untuk mereka di klinik bergerak ini dan misi kami ialah mencari tuan mereka dengan menguar-uarkan di media sosial," katanya.  Sementara itu, Persatuan Haiwan Malaysia tampil melancarkan tabung makanan haiwan untuk anjing dan kucing, sama ada peliharaan ataupun jalanan, di kawasan yang terjejas banjir.

Presidennya Arie Dwi Andika berkata mereka mengutamakan kucing dan anjing peliharaan yang masih dalam jagaan pemilik.

"Ketika misi bantuan pengagihan makanan kepada pemilik kucing yang terjejas banjir, banyak suara dari luar dan beberapa tempat terjejas mengadu mengenai kurangnya pembelaan terhadap anjing.

"Oleh itu, kami telah melancarkan 'Dog Food Box' dengan mengajak pembekal makanan anjing untuk bersama-sama berganding bahu menghulurkan nikmat yang ada di tangan bagi dikongsikan bersama mangsa banjir di kawasan-kawasan terjejas," katanya.

Pemilik haiwan peliharaan juga dinasihatkan agar melepaskan haiwan kesayangan mereka ketika kecemasan agar haiwan terbabit mudah menyelamatkan diri dan kemudian diselamatkan oleh pasukan penyelamat dan sukarelawan.

Katanya persatuan itu juga amat berterima kasih kepada pasukan penyelamat, terutamanya APM yang bertungkus-lumus menyelamatkan anjing dan kucing peliharaan dan jalanan yang turut menjadi mangsa musibah tersebut.

“Mana-mana pemilik haiwan peliharaan yang memerlukan bantuan makanan ataupun sesiapa yang ingin menghulurkan bantuan, boleh hubungi kami menerusi WhatsApp di talian 0105394749.

"Bantuan akan diagihkan secara berperingkat dan mengikut kawasan kerana ada badan bukan kerajaan dan individu yang turut mengagihkan bantuan makanan haiwan kepada yang memerlukan," katanya.


Tiga sungai di Johor pada paras waspada

JOHOR BAHRU, 24 Disember - Tiga sungai di Johor berada pada paras waspada setakat 10 pagi.  Menurut kenyataan Pengarah Angkatan Pertahanan Awam Johor, Penolong Pesuruhjaya, Kamal Mokhtar, Sungai Tangkak di Kampung Seri Makmur, Tangkak merekodkan bacaan 3.17 meter, berbanding aras bahaya, tiga meter.

Sungai Kesang di Telok Rimba, juga di Tangkak, mencatatkan bacaan 2.87 meter, berbanding paras bahaya, 2.50 meter.

Manakala Sungai Muar di Simpang Lima Darat, Tangkak, 4.14 meter, berbanding aras bahaya, empat meter.  Tangkak, Muar dan Batu Pahat dijangka mengalami ribut petir dan hujan lebat hari ini.


Konsortium Kilang Padi Pertubuhan Peladang Terengganu jana keuntungan selepas cukai lebih RM508,000

KUALA TERENGGANU, 24 Disember - Walaupun bergelut dengan cabaran penularan COVID-19 sejak mula beroperasi sepenuhnya pada tahun 2020, Konsortium Kilang Padi Pertubuhan Peladang-PP Terengganu Sendirian Berhad berjaya mengharungi tempoh berkenaan dengan menjana keuntungan selepas cukai sebanyak RM508,396.00 pada tahun pertamanya.  Selain mampu mengagihkan dividen kepada para pelaburnya terdiri 16 Pertubuhan Peladang Negeri PPN dan 15 Pertubuhan Peladang Kawasan PPK .

Majlis Agihan Dividen Konsortium di kepada wakil PPN dan PPKdisempurnakan Pengarah LLP Negeri Terengganu, Mohd Saupee Sudin di Dewan Hotel Grand Puteri, Kuala Terengganu.  Sementara itu, Pengerusi Konsortium PP Terengganu, Asmadi Kassim berkata, Konsortium itu akan membina sebuah kilang beras di Jerteh tahun depan.  "Dapat satu lagi peruntukan sebanyak 1.2 juta daripada LPP Malaysia, yang mana akan beroperasi pada bulan Mei 2022, dan in sha Allah, dengan adanya kilang beras ini kita yakin dan percaya pendapatan atau hasil daripada perniagaan konsotium ini akan meningkat lagi." katanya selepas mengiringi Pengarah LLP Negeri Terengganu, Mohd Saupee Sudin menyempurnakan Majlis Agihan Dividen Konsortium di sini.  Kilang padi berharga RM29-juta yang terletak di Baroh Masin Kampung Dalam, akan mempunyai 28 buah Dryer-IBD dan mampu mengeringkan lebih 350 metrik tan padi sehari.  Sementara sektor penyimpanan kering mampu menampung sehingga 8,000 metrik tan padi.


155 Sukarelawan UUM bantu mangsa banjir di Selangor

SHAH ALAM, 24 Disember - Seramai 155 sukarelawan Universiti Utara Malaysia (UUM) digerakkan ke Selangor bagi membantu mangsa bencana banjir yang melanda negeri itu.  "Seramai 141 pelajar dan 14 staf telah menyertai misi kemanusiaan itu sejak 22 Disember lalu. Sukarelawan terlibat dibahagikan tugasan untuk menjalankan kerja gotong-royong di beberapa lokasi seperti kolej penginapan UiTM Shah Alam, Puchong Indah, Padang Jawa, Taman Restu, Hulu langat, Kota Raja, Kapar dan Sepang." Kata Profesor Doktor Haim Hilman Abdullah, Timbalan Naib Canselor (Penyelidikan dan Inovasi) yang menjalankan fungsi Naib Canselor UUM. Jelasnya lagi, UUM menghantar empat bas dan lori yang membawa bekalan air bersih dan makanan untuk kegunaan penduduk di kawasan terjejas, selain membantu membersihkan rumah-rumah yang mengalami kerosakan akibat banjir. Selain itu, atas dasar semangat Keluarga Malaysia, UUM turut menyalurkan bantuan berjumlah RM160,000 kepada lebih 800 pelajar yang terkesan akibat banjir ketika ini.


Rangkuman banjir: Jumlah keseluruhan penduduk terjejas banjir adalah 58,913 orang dan ditempatkan di 374 PPS

24 Disember - Setakat pukul 8 pagi tadi, jumlah keseluruhan penduduk terjejas banjir adalah seramai 58,913 orang. Mereka ditempatkan di 374 Pusat Pemindahan Sementara, PPS.

Di Kelantan, jumlah penduduk yang ditempatkan di PPS malam tadi meningkat kepada 1,666 orang berbanding 1,496 sebelum ini.

Manakala empat negeri lain termasuk Selangor menunjukkan penurunan sementara jumlah penduduk terjejas banjir di Kuala Lumpur dan Negeri Sembilan, dilaporkan tidak berubah.

Di Pahang, jumlah menurun kepada 34,487 dengan sembilan daerah kekal dilanda banjir.

Dalam pada itu, menerusi catatan Facebook Lebuhraya Pantai Timur LPT memaklumkan, laluan Chenor ke Karak, kekal ditutup manakala laluan dari Gombak ke Karak telah dibuka.

Di Melaka, jumlah penduduk terjejas turun kepada 114.

Manakala di Perak, 153 orang berada di dua PPS di daerah Hilir Perak berbanding 182 orang petang semalam.

Selangor merekodkan penurunan jumlah sebanyak 18,126 orang berbanding 22,250 orang semalam.

Penduduk terjejas banjir kekal 301 orang di Negeri Sembilan, manakala Kuala Lumpur kekal dengan jumlah 314 orang yang ditempatkan di dua PPS.


Sedenak bakal muncul ‘flagship’ ke-6 di Iskandar Malaysia dengan tumpuan pembangunan memperkukuh jaringan akses negeri-negeri

PUTRAJAYA, 23 Disember - Sedenak sebuah mukin di daerah Kulai, Johor bakal muncal sebagai ‘flagship’ keenam di Iskandar Malaysia selepas Pusat Bandar Johor Bahru, Iskandar Puteri, Tanjung Pelepas dan Tanjung Bin, Pasir Gudang dan Tanjung Langsat serta Senai-Skudai.

Perdana Menteri, Dato' Sri Ismail Sabri Yaakob berkata pembangunan di Sedenak akan tertumpu kepada industri agroteknologi, teknologi tinggi, penyelidikan dan pembangunan serta aktiviti rendah karbon yang bermanfaat kepada komuniti tempatan serta memperkukuhkan jaringan akses antara Johor dan negeri-negeri lain.

“Flagship” yang biasanya mempunyai fokus pembangunan tersendiri akan menjadikan Johor sebagai sebuah hab pembekal makanan dan pintu masuk antarabangsa untuk Malaysia disamping melaksanakan pelbagai inisiatif untuk mengekalkan atau meningkatkan pendapatan dan taraf kehidupan penduduk yang terkesan akibat pandemik COVID-19.

“Pembangunan Sedenak juga akan memanfaatkan komuniti tempatan. Ini akan menyumbang ke arah menjadikan Johor sebagai sebuah hab pembekal makanan dan pintu masuk antarabangsa untuk Malaysia” jelas Perdana Menteri dalam kenyataan yang dikeluarkan lewat petang tadi.

Terdahulu, Dato' Sri Ismail Sabri mempengerusikan mesyuarat ahli Pihak Berkuasa Wilayah Pembangunan Iskandar (IRDA) secara maya yang turut dihadiri Pengerusi Bersama, Dato’ Haji Hasni Mohamad, Menteri Besar Johor serta beberapa Menteri Kabinet.

Menerusi mesyuarat tersebut, IRDA telah memulakan inisiatif membangunkan Mukim Sedenak di utara Iskandar Malaysia bertujuan mempercepatkan pertumbuhan di kawasan itu dan daerah-daerah berdekatan yang tertumpu di bahagian selatan Johor.

Sepanjang 2021, Iskandar Malaysia juga telah melaksanakan pelbagai inisiatif untuk mengekalkan atau meningkatkan pendapatan dan taraf kehidupan pendudk yang terkesan akibat pandemik COVID-19.

Menerusi usaha itu, 5,000 ahli Keluarga Malaysia telah menerima bantuan dalam bentuk geran padanan gaji, geran memulakan perniagaan, latihan dan pembangunan kapasiti

“Melalui ‘Iskandar Malaysia Employment Grant’ (IMEG), sebanyak 252 syarikat telah mengekalkan atau mengambil seramai 1,811 pekerja-pekerja baru termasuk daripada golongan wanita, penganggur, orang kurang upaya dan pesara”, tambah Perdana Menteri.

Dalam perkembangan sama, seramai 1,425 usahawan telah menyertai pelbagai program latihan, manakala 117 perusahaan kecil dan sederhana (PKS) telah menerima geran untuk menyokong operasi perniagaan mereka di bawah Program Usahawan Dinamik IskandarMalaysia.

“Program Iskandar Malaysia Urban Farming (IMURFARM) telah disertai oleh 140 peserta B40 dan berjaya mencatatkan purata pendapatan sebanyak RM2,800 setiap tuaian manakala 730 peserta program IM Makmur merekodkan peningkatan purata pendapatan antara 25% hingga 65% melalui skim penjanaan pendapatan.

Dimaklumkan, IMRENT (geran pembayaran sewa), IMSTART (geran permulaan perniagaan) dan IMYES (geran usahawan belia) adalah antara bantuan-bantuan kewangan dan latihan untuk golongan tertentu di bawah agenda ekonomi inklusif di Iskandar Malaysia”.

Dalam pada itu IRDA juga turut menyarankan keperluan untuk meneruskan pembangunan rumah transit yang disasarkan kepada rakyat yang baru sahaja bekerja, memulakan perniagaan atau bekeluarga.

Skim sewaan rumah juga diperkenalkan di perumahan yang lebih selamat dan mampu milik sementara ekonomi mereka stabil dan kukuh.

Skim ini terbukti berjaya melalui Rumah Iskandar Malaysia, yang terletak di Gelang Patah, di mana hampir kesemua 1,500 unit apartment telah didiami dan dimanfaatkan oleh rakyat.


Rangkuman banjir ; 62,323 penduduk terjejas di tujuh negeri

KUALA LUMPUR, 23 Disember - Banjir di tujuh negeri setakat pagi ini merekodkan 62,323 penduduk terjejas berbanding 62,370 malam tadi.Menurut InfoBencana Jabatan Kebajikan Masyarakat kesemua mereka berada di 389 pusat Pemindahan Sementara (PPS) melibatkan 17,538 keluarga.Pahang masih kekal mencatatkan jumlah tertinggi penduduk terjejas iaitu 37, 483 dengan 10,991 keluarga dan mereka ditempatkan di 261 PPS. Diikuti Selangor 22,279 penduduk daripada 5,753 keluarga yang masih berlindung di 108 pusat pemindahan.Di Kelantan pula 1,559 penduduk terjejas daripada 532 keluarga di tempatkan di lapan PPS. Melaka pula melibatkan 135 penduduk terjejas dan 307 orang di Negeri Sembilan.Di Perak, setakat 9.45 pagi tadi, jumlah Pusat Pemindahan Sementara (PPS) yang dibuka kekal sebanyak dua buah iaitu di Hilir Perak.  PPS itu beroperasi di Dewan Majlis Perbandaran Teluk Intan (MPTI) dengan menempatkan 110 penduduk, dan Dewan Sekolah Menengah Abdul Rahman Talib (SMART) yang menempatkan 143 penduduk.Sementara itu, hujan atau ribut petir dijangka berlaku esok di satu dua tempat di Selangor, Negeri Sembilan, Melaka dan Johor pada sebelah pagi.Manakala pada sebelah petang dan malam hujan atau ribut petir diramal berlaku di satu dua tempat di Kelantan, Terengganu, Pahang, Johor Timur, Sabah dan Sarawak.


Selesai tugas doktor di hospital, sambung khidmat sukarelawan perubatan banjir

TAMAN SRI MUDA, 23 Disember - Selepas selesai tugasan sebagai doktor di hospital, para petugas kesihatan ini menyambung khidmat bakti mereka dengan menjadi sukarelawan di tempat bencana banjir di Taman Sri Muda, Shah Alam.  Bermula dengan hanya tiga orang, kini kumpulan sukarelawan perubatan itu telah berjaya mengumpul seramai 200 orang lagi pengamal perubatan sebagai sukarelawan.

Sudah berkampung di Taman Sri Muda, Shah Alam lebih dari lima hari, tapak khemah perubatan yang disediakan oleh sekumpulan doktor sukarelawan ini telah memberi perkhidmatan perubatan kepada semua mangsa terjejas banjir.

"fungsi utama adalah untuk memberikan kecemasan pada mangsa-mangsa yangg terjejas, kami menyediakan rawatan luka dan 'iv drip' kepada mangsa-mangsa yang terjejas, kami juga menyediakan kepada mangsa-mangsa yang telah hilang ubat atau mangsa-mangsa dalam kesakitan." kata Dr. Kavin A/L Sivajanam, Doktor sukarelawan kepada wartawan.

Meski banyak dugaan dan cabaran, rasa tanggungjawab kepada masyarakat mengatasi segalanya.  Selain itu, sekumpulan doktor sukarelawan ini juga menegaskan mereka akan sentiasa bersiap siaga untuk menawarkan khidmat perubatan dalam apa jua keadaan.


Strategi jangka pendek atas banjir di Rantau Panjang - JPS Kelantan

RANTAU PANJANG, 23 Disember - Jabatan Pengairan dan Saliran (JPS) Kelantan akan segera mengkaji pendekatan jangka pendek yang boleh diambil untuk menangani masalah banjir di beberapa kampung sekitar Rantau Panjang susulan pelaksanaan projek Pembangunan Lembangan Sungai Bersepadu (PLSB) Sungai Golok.  Pengarahnya, Kamal Mustapha berkata "perkara itu perlu dilakukan memandangkan banyak kampung terkesan dengan projek tersebut sehingga mengakibatkan penduduk terpaksa berpindah ke pusat pemindahan sementara (PPS) kerana kediaman mereka di genangi air."

"Ini termasuk sedia menimbang pembinaan pintu–pintu air atau 'culvert' berpintu di lokasi tertentu di sepanjang tebatan bagi mengalirkan air keluar dari perkampungan yang terkesan."  Bagaimanapun, cadangan pembinaan itu perlu mengambil kira beberapa faktor termasuk tempoh pelaksanaan, kestabilan benteng yang telah di bina serta kos pembaikan yang terpaksa dibelanjakan.


JOHOR BAHRU, 22 Disember - Kira-kira 700 sukarelawan Southern Volunteers digerakkan ke Shah Alam dan Hulu Langat, Selangor serta Bentong, Pahang bagi membantu kerja pembersihan di lokasi terjejas banjir.  Misi bantuan banjir fasa kedua ini melibatkan peruntukan sebanyak RM50,000 kurniaan Tunku Mahkota Johor, Tunku Ismail Sultan Ibrahim.  Penyelaras Misi Bantuan Banjir Southern Volunteers, On Jaabar berkata, semua sukarelawan akan melaksanakan kerja-kerja pembersihan selama lima hari.  "Bahagian pertama iaitu di Shah Alam iaitu sebanyak 8 SV PBT (pasukan) akan ke shah alam manakala, esok 8 SV PBT (pasukan) lagi akan ke Hulu Langat, sementara 1 SV urusetia iaitu HQ kira kira 100 orang akan ke Bentong, Pahang untuk melaksanakan kerja kerja pembersihan." Beliau ditemui semasa pelancaran misi tersebut di sini.  Dua lori tangki air, dua lori crew crab, sebuah kren, dua lori RORO, serta peralatan pembersihan turut disediakan Majlis Bandaraya Johor Bahru, MBJB untuk misi tersebut.  Tambah On Jaabar lagi, misi pertama melibatkan bantuan barangan keperluan dengan peruntukan jumlah yang sama sudahpun digerakkan sejak kelmarin.